**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ' - ΣΥΝΟΔΟΣ Δ'**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Απριλίου 2019, ημέρα Τρίτη και ώρα 11.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις».(2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Αναπληρωτής Υπουργός Εθνικής Άμυνας, κ. Παναγιώτης Ρήγας, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β οι κ.κ.:Χριστοθανόπουλος Δημήτριος, Αντιπρόεδρος της Ομοσπονδίας Τριτέκνων Ελλάδος (ΟΠΟΤΤΕ), Γεώργιος Καρατζάς, Εκπρόσωπος της Διεθνούς Αμνηστίας, Χρήστος Μαρινέλης**,** Πρόεδρος της Ένωσης Στρατιωτικών Περιφερειακής Ενότητας Καστοριάς, Ευάγγελος Κουτρουφίνης, Πρόεδρος της Ένωσης Στρατιωτικών Περιφερειακής Ενότητας Αρκαδίας, Ανέστης Τσουκαράκης, Πρόεδρος των Περιφερειακών Ενώσεων Στρατιωτικών, Νικόλαος Ντίγκος, Πρόεδρος της Ένωσης Στρατιωτικών Περιφερειακής Ενότητας Δυτικού Τομέα Αθηνών, Γεώργιος Ροΐδης, Πρόεδρος της Ανεξάρτητης Ένωσης Αποστράτων Ενόπλων Δυνάμεων, Δημήτριος Φαλτάιτς, Σμήναρχος ε.α., Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας, Ηλίας Ντούβλης, Σμηναγός ε.α., Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας και Δημήτριος Ρώτας, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ).

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Βέττας Δημήτριος, Δριτσέλη Παναγιώτα, Καραγιαννίδης Χρήστος, Κοντονής Σταύρος, Μιχελής Αθανάσιος, Λιβανίου Ζωή, Μπαλλής Συμεών, Σέλτσας Κωνσταντίνος, Ρίζος Δημήτριος, Στέφος Ιωάννης, Τζαμακλής Χαρίλαος, Γκιόλας Ιωάννης, Φίλης Νικόλαος, Δημοσχάκης Αναστάσιος, Καββαδάς Αθανάσιος, Κικίλιας Βασίλειος, Κουμουτσάκος Γεώργιος, Αρβανιτίδης Γεώργιος, Κασιδιάρης Ηλίας, Κούζηλος Νικόλαος, Κανέλλη Λιάνα, Παφίλης Αθανάσιος, Σαρίδης Ιωάννης και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αρχίζει η δεύτερη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων για επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις», η οποία αφορά στην ακρόαση εξωκοινοβουλευτικών προσώπων.

Επειδή έχουμε μεγάλη πίεση στον χρόνο, αυτό το οποίο προτείνω είναι οι εκπρόσωποι των φορέων να μιλήσουν για τέσσερα λεπτά με μια μικρή ανοχή. Ο κ. Ρώτας, ο οποίος μιλάει τελευταίος και ο οποίος αντιπροσωπεύει την ΠΟΜΕΝΣ θα έχει δέκα λεπτά. Μετά τις πρώτες τοποθετήσεις θα υπάρξουν ερωτήσεις από τους παρόντες Βουλευτές και τις παρούσες Βουλεύτριες και μετά απαντήσεις από τους παριστάμενους φορείς, εφόσον τους έχουν απευθυνθεί ερωτήσεις. Επομένως, συμφωνούμε με αυτή τη διαδικασία και δίνουμε τον λόγο στον κ. Δημήτριο Χριστοθανόπουλο, Αντιπρόεδρο της Ομοσπονδίας Τριτέκνων Ελλάδος (ΟΠΟΤΤΕ).

**ΔΗΜΗΤΡΙΟΣ ΧΡΙΣΤΟΘΑΝΟΠΟΥΛΟΣ [Αντιπρόεδρος της Ομοσπονδίας Τριτέκνων Ελλάδος (ΟΠΟΤΤΕ)]:** Καλή σας μέρα. Το σχέδιο νόμου, που συζητάμε, περιέχει διατάξεις για στρατολογικές ρυθμίσεις στα άρθρα 10 και 18 που αφορούν στη μέριμνα τριτέκνων και πολύτεκνων οικογενειών.

Στο άρθρο 10 με τη ρύθμιση της παρ.2, έχουμε σε σημαντικό βαθμό την προστασία της οικογένειας, των τριτέκνων στρατιωτικών και ιδιαίτερα των ευάλωτων οικογενειών, όπως είναι οι τρίτεκνοι και οι πολύτεκνοι. Οι κατηγορίες αυτές αντιμετωπίζονται με διαφορετικό τρόπο από τη διοίκηση, προκειμένου να πάρουν μετάθεση στον τόπο των συμφερόντων τους, με βάση τον ν.3883/2010. Οι τρίτεκνοι στρατιωτικοί τώρα θα μπορούν να μετατίθενται στον τόπο συμφερόντων τους, εφόσον βέβαια το επιθυμούν. Εδώ θα αναφερθώ και στην ιδιαιτερότητα που έχουμε και την καταλαβαίνουμε, μιας και μιλάμε για το πιο σημαντικό κομμάτι της εθνικής άμυνας της χώρας. Άρα πιστεύουμε ότι καλώς τελικά μπαίνει και η παράμετρος ότι η μετάθεση πραγματοποιείται με την προϋπόθεση ότι οι υπηρεσιακοί λόγοι δεν το καθιστούν αντίθετο.

Στο άρθρο 18 με την τροποποίηση των διατάξεων στρατολογικής φύσης του ν.3421/2005, πιστεύουμε ότι λαμβάνεται μια σημαντική ακόμα ρύθμιση για την προστασία του θεσμού της οικογένειας.

Η ρύθμιση της παρ.3, προβλέπει τη μείωση της στρατιωτικής υποχρέωσης όλων των αδερφών από οικογένειες με τρία ζώντα αδέλφια, στηρίζοντας αυτές τις οικογένειες προπάντων ηθικά. Θα λέγαμε ότι το σχέδιο νόμου που συζητάμε επιλύει ένα πάγιο αίτημα της Ομοσπονδίας μας, αλλά και των τρίτεκνων στρατιωτικών που καταργεί την ανισότητα που υπάρχει στην αντιμετώπιση των μεταθέσεών τους.

Θετικό είναι και το μέτρο που προβλέπει την μείωση της στρατιωτικής υποχρέωσης όλων των αδερφών από την οικογένεια με τρία ζώντα αδέλφια, βάζοντας και εδώ τη σωστή βάση στην ισότητα όλων των αδελφών μέσα στην οικογένεια, έστω και ηθικά.

Εδώ, θα ήθελα να αναφερθώ στην πάρα πολύ καλή συνεργασία που είχαμε με το γραφείο του Αναπληρωτή Υπουργού, του κ. Ρήγα και με τους συνεργάτες του, που την περίοδο της διαβούλευσης στο σχέδιο νόμου καταφέραμε να ξεπεράσουμε αρκετές αντίθετες απόψεις που παρουσιάστηκαν, για τα θέματα που μας αφορούν. Ελπίζουμε και στη συνέχεια. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε κι εμείς. Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ**: Ευχαριστώ, κύριε Πρόεδρε. Θα ήθελα να πω ότι η έδρα του Πανελληνίου Συλλόγου Αποστράτων Εθελοντών Μακράς Θητείας είναι η Νέα Ορεστιάδα. Είναι στην εκλογική μου περιφέρεια και όπως αντιλαμβάνεστε, δεν πρόλαβαν οι άνθρωποι να αφιχθούν και να είναι έγκαιρα σήμερα στην αίθουσα και ανέλαβα την ευθύνη να καταθέσω το υπόμνημά τους, στο οποίο αναφέρονται τα αιτήματά τους.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Δημοσχάκη, το έχει πάρει η Γραμματεία της Επιτροπής το έχει στείλει σε όλα τα μέλη της.

**ΑΝΑΣΤΑΣΙΟΣ ΔΗΜΟΣΧΑΚΗΣ**: Το γνωρίζω, αλλά έχει σημειολογική αξία να ακουστεί ότι παραλαμβάνω και το καταθέτω στα Πρακτικά.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαρίστως, πάντως, όλα τα μέλη της Επιτροπής έχουν λάβει δύο υπομνήματα, τα οποία μας ήρθαν ηλεκτρονικά.

**ΑΝΑΣΤΑΣΙΟΣ ΔΗΜΟΣΧΑΚΗΣ**: Επίσης, ένα τρίτο θέμα, το οποίο αναφέρεται, ήδη το έχω θίξει με γραπτή ερώτησή μου και έχει τοποθετηθεί το Υπουργείο Εθνικής Άμυνας. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ, κύριε Δημοσχάκη. Τον λόγο έχει ο κ. Μαρινέλης.

**ΧΡΗΣΤΟΣ ΜΑΡΙΝΕΛΗΣ (Πρόεδρος της Ένωσης Στρατιωτικών Περιφερειακής Ενότητας Καστοριάς):** Ευχαριστώ, κύριε Πρόεδρε. Κύριε Πρόεδρε, κύριε Υπουργέ, αξιότιμες και αξιότιμοι κυρίες και κύριοι Βουλευτές, σας ευχαριστούμε, εγώ προσωπικά, αλλά και η Ένωση Στρατιωτικών Καστοριάς για την πρόσκληση και τη δυνατότητα να τοποθετηθούμε σήμερα η Ένωσή μας επί του νομοσχεδίου.

Προσωπικά, θα ήθελα να σταθώ σε ένα μείζον θέμα για τους Εθελοντές Μακράς Θητείας. Το ζήτημα των διπλών τους εισφορών. Οι αποδοχές που λαμβάναμε υπόκειτο στις ίδιες κρατήσεις που προβλέπονται για τους Μόνιμους Αξιωματικούς. Είμαστε μέτοχοι, μεταξύ άλλων των Μετοχικών Ταμείων, ενώ ο χρόνος στρατιωτικής υπηρεσίας από την κατάταξή μας, αναγνωρίστηκε ως χρόνος μετοχικής σχέσης με το Ταμείο, χωρίς καμία καταβολή πρόσθετης κράτησης.

Το 2011 προβλέφθηκε η μεταφορά στο Δημόσιο των αντίστοιχων εισφορών, που έχουν καταβληθεί για τον κλάδο κύριας και επικουρικής σύνταξης στο Γενικό Λογιστήριο του Κράτους, όπως και αυτό συνέβη. Πλην όμως, οι αντίστοιχες εισφορές του ΕΤΕΑΜ μεταφέρθηκαν υπέρ των Μετοχικών Ταμείων, τα οποία, όμως, δίνουν μερίσματα και όχι επικουρική σύνταξη.

Οι Εθελοντές Μακράς Θητείας είναι οι μόνοι που έχουν πληρώσει διπλές εισφορές. Είναι δίκαιο; Όχι. Παράλληλα, όμως, πληρώναμε και τις εισφορές μας στα Μετοχικά μας Ταμεία. Παρά τις επί μακρόν αλλεπάλληλες ερωτήσεις και αναφορές στα πλαίσια Κοινοβουλευτικού Ελέγχου από Βουλευτές όλων των κομμάτων, δεν έχει δοθεί ακόμα λύση.

Στο υπόμνημα, που θα σας καταθέσουμε, προτείνουμε την τροποποίηση της κείμενης νομοθεσίας, ούτως ώστε να επιλυθεί ένα χρόνιο και δίκαιο αίτημα των Εθελοντών Μακράς Θητείας. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γιώργος Καρατζάς, που εκπροσωπεί τη Διεθνή Αμνηστία

**ΓΕΩΡΓΙΟΣ ΚΑΡΑΤΖΑΣ (Εκπρόσωπος της Διεθνούς Αμνηστίας):** Ευχαριστώ, κύριε Πρόεδρε. Αξιότιμα μέλη της Επιτροπής του Κοινοβουλίου. Πρώτα απ' όλα, θα θέλαμε να σας ευχαριστήσουμε για την πρόσκληση, να παρουσιάσουμε τις συστάσεις μας για το σχέδιο νόμου, οι οποίες αφορούν στην εναρμόνιση της Ελληνικής Στρατολογικής Νομοθεσίας και συγκεκριμένα των διατάξεων περί αντιρρησιών συνείδησης, με το Διεθνές Δίκαιο και τα διεθνή και ευρωπαϊκά πρότυπα ανθρωπίνων δικαιωμάτων.

Η Διεθνής Αμνηστία επισημαίνει ότι δυστυχώς το σχέδιο νόμου, παρ' ότι εισάγει κάποιες θετικές αλλαγές, εξακολουθεί να μην ανταποκρίνεται στις περισσότερες από τις υποχρεώσεις της Ελληνικής Πολιτείας, απέναντι στους αντιρρησίες συνείδησης και δεν αντιμετωπίζει πολλές σοβαρές παραβιάσεις των δικαιωμάτων των αντιρρησιών συνείδησης, όπως έχουν ήδη επισημανθεί, στο πλαίσιο τουλάχιστον έξι ευρωπαϊκών, αλλά και διεθνών φορέων, δηλαδή του ΟΗΕ, κατά τη διάρκεια της θητείας, της παρούσας Κυβέρνησης.

Καταρχάς, όσον αφορά στο άρθρο 23 παρ.1 του σχεδίου νόμου, δυστυχώς, δεν διασφαλίζει καμία μείωση της διάρκειας της εναλλακτικής υπηρεσίας. Η οποία είναι σήμερα τιμωρητική και συνιστά διάκριση. Αφήνει στη διακριτική ευχέρεια του εκάστοτε Υπουργού Εθνικής Άμυνας να καθορίσει, όχι μόνο τη διάρκεια, αλλά και την αναλογία της εναλλακτικής υπηρεσίας, σε σχέση με τη στρατιωτική θητεία. Επιπλέον, σοβαρή ανησυχία προκαλεί η παραμονή σε ισχύ της παρ. 1 του άρθρου 60 του ν.3421/2005, που ορίζει, καταρχάς, τη διάρκεια της εναλλακτικής υπηρεσίας ως διπλάσια αυτής της στρατιωτικής θητείας, κάτι που αντιβαίνει σε όλα τα διεθνή πρότυπα. Οποιαδήποτε διάρκεια της εναλλακτικής υπηρεσίας υπερβαίνει εκείνη της στρατιωτικής θητείας, θα πρέπει να δικαιολογείται από εύλογους και αντικειμενικούς λόγους, διαφορετικά, θα τείνει να είναι τιμωρητική και θα συνιστά διάκριση. Ιδιαίτερη προσοχή θα πρέπει να δοθεί στα Ψηφίσματα του Ευρωπαϊκού Κοινοβουλίου, που ζητούν τόσο γενικά όσο και συγκεκριμένα από την Ελλάδα να θεσπίσει μορφές εναλλακτικής υπηρεσίας, που δεν θα διαρκούν περισσότερο από την υποχρεωτική στρατιωτική θητεία.

Περαιτέρω, θα πρέπει να αρθούν οι διακρίσεις και ως προς τον τρόπο εκπλήρωσης εναλλακτικής υπηρεσίας και ως προς τις παροχές που χορηγούνται στους αντιρρησίες συνείδησης. Όσον αφορά στην παρ.2 του άρθρου 23, παρότι θεωρούμε βήμα προς τη σωστή κατεύθυνση την αλλαγή της σύνθεση της Επιτροπής, που εξετάζει τους αντιρρησίες συνείδησης, με την πλειοψηφία των μελών να είναι πλέον πανεπιστημιακοί, ωστόσο η τροποποιημένη διάταξη εξακολουθεί να αντιβαίνει στις συστάσεις της Επιτροπής Ανθρωπίνων Δικαιωμάτων του ΟΗΕ. Σύμφωνα με αυτές, θα πρέπει η αξιολόγηση των αιτήσεων για καθεστώς αντιρρησίας συνείδησης να τεθεί υπό τον πλήρη έλεγχο πολιτικών αρχών, δηλαδή εκτός του Υπουργείου Εθνικής Άμυνας και με τη σύνθεση της Επιτροπής να είναι αμιγώς πολιτική.

Όσον αφορά στους αντιρρησίες συνείδησης, συμπεριλαμβανομένων ολικών αρνητών στράτευσης, που έχουν ήδη τιμωρηθεί ή διώκονται μέχρι σήμερα, αυτό έχει συμβεί κατά παραβίαση του Διεθνούς Δικαίου και επομένως, θα πρέπει να τερματιστούν οι διώξεις και να ακυρωθούν όλες οι ποινικές και διοικητικές κυρώσεις που έχουν επιβληθεί μέχρι σήμερα και να υπάρξει αποτελεσματική επανόρθωση και κατάλληλες αποζημιώσεις, για τις όποιες σοβαρές παραβιάσεις έχουν υποστεί. Όχι μόνο αυτό δεν διασφαλίζεται από το παρόν σχέδιο νόμου, αλλά δε διασφαλίζεται καν, ότι θα τερματισθεί η επανειλημμένη τιμωρία αντιρρησιών συνείδησης, κατά παραβίαση των άρθρων 14 παρ.7 και 18 παρ.2 του Διεθνούς Συμφώνου για τα ατομικά και πολιτικά δικαιώματα.

Όσον αφορά στο άρθρο 22 του σχεδίου νόμου, που τροποποιεί τις διατάξεις περί εξαγοράς της εναλλακτικής υπηρεσίας από αντιρρησίες συνείδησης μεγαλύτερης ηλικίας, παρότι είναι θετικό, ωστόσο, αποτυγχάνει να αντιμετωπίσει τη σημαντικότερη από τις διακρίσεις που υφίστανται και αφορά στα κατά πολλές χιλιάδες ευρώ μεγαλύτερα ποσά, που καλούνται να καταβάλλουν, για την ίδια υποχρέωση, σε σχέση με τους υπηρετούντες στρατιωτική θητεία.

Περαιτέρω, θα πρέπει να καταργηθεί η δυνατότητα ανάκλησης της ιδιότητας του αντιρρησία συνείδησης εξαιτίας πειθαρχικού παραπτώματος, θα πρέπει να καταργηθούν οι προϋποθέσεις που ορίζονται στο άρθρο 59 παρ.3 του ν.3421/2005, οι οποίες έχουν ως αποτέλεσμα την αυτόματη απόρριψη αιτούντων να αναγνωριστούν ως αντιρρησίες συνείδησης. Θα πρέπει να διασφαλιστεί το δικαίωμα στην αντίρρηση συνείδησης και μετά την κατάταξη, συμπεριλαμβανομένου για εθελοντές ή επαγγελματικό στρατιωτικό προσωπικό και τέλος, θα πρέπει να σταματήσουν οι παραβιάσεις του δικαιώματος σε δίκαιη δίκη. Δηλαδή, να μην υπάρχουν δίκες σε αντιρρησίες συνείδησης από στρατοδικεία και να μην υπάρχουν ερήμην καταδίκες, χωρίς να έχουν λάβει πραγματικά γνώση. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Ευάγγελος Κουτρουφίνης.

**ΕΥΑΓΓΕΛΟΣ ΚΟΥΤΡΟΥΦΙΝΗΣ (Πρόεδρος της Ένωσης Στρατιωτικών Περιφερειακής Ενότητας Αρκαδίας):** Κύριε Πρόεδρε, κυρίες και κύριοι Βουλευτές, κύριε Υπουργέ, σας ευχαριστούμε για την πρόσκληση και είναι τιμή μας που μας δίνεται η δυνατότητα να εκφράσουμε τις απόψεις μας επί του σχεδίου νόμου, ως Ένωση Στρατιωτικών Περιφερειακής Ενότητας Αρκαδίας.

Σας ευχαριστούμε επίσης, που η σημερινή Βουλή τολμά να θίξει θέματα που για χρόνια δεν είχαν θιχθεί και αφορούν στις Ένοπλες Δυνάμεις. Μετά την ανάγνωση του σχεδίου νόμου, η οποία κινείται σε ορθολογικά πλαίσια, θα ήθελα να σας επισημάνω καταθέτοντας τις προτάσεις μας ως ακολούθως:

Επί του άρθρου 5, έχω να σημειώσω πως σύμφωνα με την παρούσα διατύπωση δεν υπάρχει απαραίτητη πρόβλεψη σε πλήρη συνάφεια με το συνταξιοδοτικό πλαίσιο, που ήδη ισχύει πλέον, ανεξαρτήτως για όλους τους στρατιωτικούς και θέλει λήψη της σύνταξής μας στο 60ο έτος της ηλικίας μας ή με τη συμπλήρωση 40 ετών πραγματικής συντάξιμης υπηρεσίας. Επί του συγκεκριμένου άρθρου προτείνουμε τη διαγραφή των λέξεων «είναι δυνατόν» με την ταυτόχρονη αντικατάσταση σε «τίθενται υποχρεωτικώς, εφόσον το επιθυμούν», όπως επίσης και των λέξεων «58ου» σε «60ο έτος». Εξάλλου, έχει προβλεφθεί ήδη η δαπάνη στον Κρατικό Προϋπολογισμό από την κάλυψη του κόστους μισθοδοσίας των Εθελοντών Μακράς Θητείας, οι οποίοι παραμένουν στο στράτευμα ως ΕΟΦ σε ειδική έκθεση του άρθρου 75 παρ. 3 του Συντάγματος, η οποία έχει κατατεθεί στο παρόν σχέδιο νόμου, χωρίς να υπάρχει περαιτέρω επιβάρυνση.

Στο σημείο αυτό και επί του συγκεκριμένου άρθρου, θα ήθελα να σας πω μια περίπτωση, η οποία με αγγίζει προσωπικά, όπως και περίπου άλλους 100 συναδέλφους. Όσοι είχαμε μπει σε ηλικία 26 χρόνων, όπως προέβλεπε τότε ο νομοθέτης στο συγκεκριμένο θεσμό των Εθελοντών Μακράς Θητείας, έχουμε «την ατυχία» να αποστρατευόμαστε αυτεπάγγελτα, χωρίς να έχουμε συμπληρώσει τον απαιτούμενο συντάξιμο χρόνο υπηρεσίας. Για ποιο λόγο; Επειδή ο νομοθέτης λέει ότι στο συγκεκριμένο βαθμό που βλέπετε και φοράω και τον αντίστοιχο του Αρχιλοχία και των αντίστοιχων λοιπών, εάν έχεις περάσει το 50ο έτος ως Υπαξιωματικός, αποστρατεύεσαι αυτεπάγγελτα. Αποτέλεσμα, λοιπόν, αυτού είναι 100 - 150 άτομα περίπου να αποστρατευτούμε, χωρίς να έχουμε θεμελιώσει δικαίωμα σύνταξης. Δηλαδή, θα φύγουμε 50 χρόνων και θα πρέπει να βγούμε έξω στην αγορά εργασίας να βρούμε να δουλέψουμε. Όλο αυτό προβλέπεται στον Κρατικό Προϋπολογισμό. Την έχετε τη δαπάνη, την έχετε εξασφαλισμένη. Παρακαλώ τον κ. Υπουργό, να κοιτάξει, αν μπορεί να προβλεφθεί κάτι.

Αναφορικά τώρα με το άρθρο 4 και σύμφωνα με την Αιτιολογική Έκθεση, με τις ρυθμίσεις του άρθρου αυτού, προβλέπεται η απονομή αποστρατευτικού βαθμού Υπολοχαγού και αντίστοιχα στους Εθελοντές Μακράς Θητείας, αντί του Ανθυπολοχαγού που έχει καθιερωθεί με τον ν.4494/2017 για λόγους, όπως αναφέρεται, αποκατάστασης της ίσης μεταχείρισης στελεχών όμοιας προέλευσης.

Εδώ να αναφέρω ότι με το συγκεκριμένο σχέδιο νόμου στις γυναίκες Εθελόντριες αμβλύνεται η διαφορά των βαθμών και φτάνουν σε Συνταγματάρχες από Ταγματάρχες. Δηλαδή 3 βαθμούς επάνω. Δεν θέλουμε να τους φτάσουμε σε καμία περίπτωση, απλά θέλουμε για λόγους ισονομίας να αμβλυνθεί λιγάκι αυτό. Συγκεκριμένα με την εν λόγω διάταξη σκοπείται η απονομή καταλυτικού βαθμού Ανθυπολοχαγού στους Εθελοντές Μακράς Θητείας και αποστρατευτικού βαθμού Υπολοχαγού για λόγους άμβλυνσης, όπως είπαμε, της διαφορετικής μεταχείρισης με τις Εθελόντριες που σας είπα πριν, που κατετάγησαν βάση του τάδε νόμου και διέπονται από το συγκεκριμένο άρθρο.

Ωστόσο, οι Εθελόντριες που κατετάγησαν βάσει του ν.705/1977, σήμερα βρίσκονται σε ανώτερους βαθμούς, κατά συνέπεια, δεν επιχειρείται αποκατάσταση και ίση μεταχείριση. Εμμένουμε στην πρότασή μας, όπως τούτη έχει διατυπωθεί διαχρονικώς από την Πανελλήνια Ομοσπονδία Ενώσεων Στρατιωτικών, την ΠΟΕΣ και αυτό που ζητάμε είναι να υπηρετούμε με το βαθμό του Λοχαγού και αντίστοιχα και να αποστρατευόμαστε με το βαθμό του Ταγματάρχη και αντίστοιχα. Αν και αυτή η πρόταση δεν μας εξομοιώνει πλήρως με τις Εθελόντριες του ν.705/1977, όπως είπα πριν, δεν δημιουργεί όμως διενέξεις μεταξύ του θεσμού των Εθελοντών Μακράς Θητείας και των όσων προέρχονται από παραγωγικές Σχολές Υπαξιωματικών. Δηλαδή άλλο εμείς σαν θεσμός, άλλο οι Υπαξιωματικοί. Δεν πρόκειται να υπάρχουν συγκρούσεις.

Επίσης, εάν ψηφιστεί η συγκεκριμένη νομοτεχνική βελτίωση, όπως την προτείνουμε σαν περιφέρεια Αρκαδίας, Ένωση Στρατιωτικών της Αρκαδίας, δεν χρειάζεται καν το άρθρο 5. Λύνονται όλα προβλήματα, γιατί δεν θα υπάρχει αυτεπάγγελτη αποστρατεία στο βαθμό του Αρχισμηνία. Η πρόβλεψη όπως σας είπα υπάρχει στον Κρατικό Προϋπολογισμό και την έχετε καταθέσει. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Πρέπει να είναι μια από τις σπάνιες περιπτώσεις, στις οποίες οι γυναίκες έχουν πιο ευνοϊκή μεταχείριση από τους άντρες, γενικά μια θετική νομίζω κατεύθυνση, αλλά βέβαια ακούμε τα επιχειρήματά σας.

Τον λόγο έχει ο κ. Τσουκαράκης.

**ΑΝΕΣΤΗΣ ΤΣΟΥΚΑΡΑΚΗΣ (Πρόεδρος των Περιφερειακών Ενώσεων Στρατιωτικών):** Κύριε Πρόεδρε, κύριε Υπουργέ, αξιότιμοι κυρίες και κύριοι Βουλευτές, σας ευχαριστούμε για την πρόσκληση, εκ μέρους του βόρειου τομέα και 22 Περιφερειακών Ενώσεων της πλειοψηφίας των Περιφερειακών Ενοτήτων στην Ελλάδα, είναι τιμή μας που βρισκόμαστε για ακόμη μια φορά σήμερα, στο Κοινοβούλιο. Επί του νομοσχεδίου που συζητάμε, επί του άρθρου 5, με τίτλο, «Ειδικές Ρυθμίσεις για την θέση Εθελοντών Μακράς Θητείας εκτός οργανικών θέσεων» και όσα το συγκεκριμένο άρθρο επηρεάζει, τα ανέφερε ο συνάδελφος, άρα να μην ασχοληθώ περαιτέρω.

Στο άρθρο 9, με τίτλο «Τροποποίηση του άρθρου 9, του ν.3257/2004», αν και στην Αιτιολογική έκθεση αναφέρεται ότι επεκτείνεται η ευεργετική ρύθμιση για μειωμένο ωράριο εργασίας και στα στελέχη που έχουν ή επιμελούνται τέκνο ή άτομο με αναπηρία 50%, που πάσχει από σακχαρώδη διαβήτη ινσουλινοεξαρτώμενο ή τύπου 1, εν τούτοις, ενώ στην Αιτιολογική Έκθεση προβλέπεται, στην προτεινόμενη διάταξη αναφέρεται μόνο σε άτομα κάτω των 15 ετών, όσον αφορά στο σακχαρώδη διαβήτη, κατά των 15 ετών, δηλαδή έρχεται σε σύγκρουση η Αιτιολογική με την προτεινόμενη διάταξη.

Πιστεύουμε ότι η διάταξη θα καταστεί ανενεργή στην εφαρμογή της για άτομα πάνω από 15 ετών και ήδη οι νομικοί το ξέρουν ότι στην πάροδο του χρόνου οι διατάξεις, έτσι όπως ψηφίζονται στο Κοινοβούλιο, δυστυχώς δεν μπορούν να εφαρμοστούν στις Ένοπλες Δυνάμεις, γιατί προσκρούουν στο ότι δεν το λέει σαφέστατα και ρητά ο νόμος. Γι’ αυτό προτείνουμε να απαλειφθούν οι λέξεις, «έως 15 ετών», από τις διατάξεις της παρ.2 και αυτή να διατυπωθεί ως εξής, θα σας δώσω μετά το υπόμνημα για να μην σας το διαβάσω.

Επί της παρ.3, του άρθρου 10, με τίτλο «Τροποποίηση διατάξεων του ν.3883/2010». Στην παρούσα παράγραφο δεν περιλαμβάνονται καθόλου όσοι και όσες στρατιωτικοί έχουν οριστεί ως δικαστικοί συμπαραστάτες πλήρως ή μερικώς ατόμων με αναπηρία. Θεωρούμε ότι θα πρέπει να υπάρξει κάποια ευαισθησία προς τους συναδέλφους, που δυστυχώς, τραβούν ένα Γολγοθά, το ζούμε καθημερινά, είναι ελάχιστοι οι συνάδελφοι, παρόλα αυτά έχουν οριστεί ως δικαστικοί συμπαραστάτες ατόμων με αναπηρία και έχουν πρόβλημα. Προτείνουμε, λοιπόν, μια προσθήκη, στην συγκεκριμένη παράγραφο, του άρθρου 5, του ν.3883/2010, θα το δείτε και αυτό το υπόμνημα, να μη σταθώ και σε αυτό.

Επιπλέον, δεν αναφέρεται τίποτα και έχουμε ξαναπεί ότι υπάρχει πρόβλημα – ελάσσον, αλλά υπάρχει πρόβλημα – σε ό,τι αφορά στις μετατάξεις ΕΠΟΠ, Εθελοντών Μακράς Θητείας από το Σώμα των Υπαξιωματικών, στο Σώμα των Αξιωματικών. Οι Εθελοντές Μακράς Θητείας μέχρι τον βαθμό του Αρχιλοχία και αντιστοίχων, μπορούν να μετατάσσονται στο Σώμα των Υπαξιωματικών, με εγκυκλίους που βγάζουν τα Επιτελεία και οι Υπαξιωματικοί από το βαθμό του Ανθυπασπιστή και πάνω να μετατάσσονται στο Σώμα των Αξιωματικών. Δυστυχώς, δεν υπάρχουν πουθενά οι Ανθυπασπιστές Εθελοντές Μακράς Θητείας.

Είναι μια φράση που πρέπει να αλλάξει, στην παρ. 1, του άρθρου 9, του νόμου 3883 και θα το δείτε και αυτό στο υπόμνημα και εκεί λύνεται και το πρόβλημα. Υπάρχουν σήμερα συνάδελφοι Ανθυπασπιστές με πτυχία, δεν μπορούν όμως να καρπωθούν το ευεργέτημα του νόμου, γιατί δεν προβλέπεται. Επιγραμματικά, το είχαμε πει και σε προηγούμενο νομοσχέδιο, είχε δεσμευτεί και ο κ. Καμμένος, αλλά δεν έγινε, η αρχαιότητα των Μηχανικών της Πολεμικής Αεροπορίας. Δεν λέω κάτι παραπάνω, το λέμε στο υπόμνημα.

Επί του άρθρου 15, αυτό επειδή συζητείται, σε ό,τι αφορά στα έξοδα κηδείας στρατιωτικών, από το 2016 – συγχωρείστε με, κιόλας – αφού έχει προβλεφθεί η καύση των νεκρών, γιατί δεν βάζετε και την αποτέφρωση; Αφού μπαίνει στη διαδικασία να αποζημιώνονται για τα έξοδα, βάλτε και την τέφρα ή την αποτέφρωση και υπάρχει στο υπόμνημά σας, θα το δείτε κι αυτό. Σας ευχαριστώ πάρα πολύ, θα τα πουν και οι άλλοι αδελφοί. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε πολύ, ο επόμενος είναι ο κ. Δημήτριος Φαλτάϊτς, Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας.

**ΔΗΜΗΤΡΙΟΣ ΦΑΛΤΑΪΣ (Σμήναρχος ε.α., Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας):** Κύριε Πρόεδρε, κύριε ΑΝΥΕΘΑ, κυρίες και κύριοι Βουλευτές, καλημέρα σας, θα ήθελα να σας ευχαριστήσω για την πρόσκληση και την δυνατότητα να εκθέσω ενώπιόν σας τις θέσεις και τις προτάσεις μας. Τις τελευταίες ημέρες έχουμε γίνει αποδέκτες παραπόνων, από μεγάλο αριθμό αποφοίτων, επειδή κατά παράδοξο τρόπο στο κατατεθέν προς ψήφιση νομοσχέδιο του ΥΠΕΘΑ, η παρ.1, του άρθρου 32, δημιουργεί ανισότητες εις βάρος των Αξιωματικών, των προερχόμενων από τις παραγωγικές Σχολές Υπαξιωματικών, λειτουργώντας ευεργετικά υπέρ των μονιμοποιηθέντων Εθελοντών του ν.445/1974 και των μονιμοποιηθησσών Εθελοντριών του ν.705/1977.

Η ανωτέρω διάταξη αφορά εκείνα τα στελέχη, τα οποία κατατάχθηκαν από το 1984 έως και το τέλος του 1990. Ειδικότερα αυτό που απορρέει από την ανωτέρω διάταξη είναι η προαγωγή στον βαθμό του Ταγματάρχη και αντιστοίχων στα 30 έτη υπηρεσίας ακριβώς και στον βαθμό του Αντισυνταγματάρχη και αντίστοιχων στα 34 έτη, ανεξαρτήτως οργανικών θέσεων, ν.2439/1996, άρθρο 5. υποπαρ.8β και 8γ.

Το θέμα ρυθμίστηκε με ενέργειες των Γενικών Επιτελείων, ώστε να ισχύει μόνο για τους Αξιωματικούς εξ ΑΣΣΥ με τον ν.4433/2016 για λόγους ιεραρχικής ομαλότητας. Στην περίπτωση που η παραπάνω ρύθμιση ισχύσει και για τους Αξιωματικούς εξ Εθελοντών θα προκαλέσει πρόβλημα στην αρχική σχέση μεταξύ αυτών και των Αξιωματικών αποφοίτων ΑΣΣΥ για τους παρακάτω λόγους:

Παρακάμπτονται πλήρως εκείνες οι διατάξεις του άρθρου 5 του ν. 2439/1996, οι οποίες δίνουν προπορεία στις προαγωγές στους αποφοίτους ΑΣΣΥ έναντι των Εθελοντών του ίδιου ημερολογιακού έτους κατάταξης, αλλά και σε κάποιες περιπτώσεις προγενέστερου έτους κατάταξης, με αποτέλεσμα να καταστεί η ημερομηνία κατάταξης ως το μόνο κριτήριο προαγωγής. Συγκεκριμένα, θα προκληθεί διατάραξη της αρχαιότητας έως και μόνιμη εις βάρος των Αξιωματικών εξ ΑΣΣΥ, δεδομένου ότι μεγάλος αριθμός Αξιωματικών εξ Εθελοντών έχουν προγενέστερη ημερομηνία κατάταξης από μήνες έως και περισσότερο από ένα χρόνο από τους Αξιωματικούς συγκεκριμένης σειράς ΑΣΣΥ, τους οποίους ακολουθούν στις προαγωγές για τριάντα ολόκληρα χρόνια στο βαθμό του Λοχαγού, καθόσον ήταν ενταγμένοι πίσω τους σε κοινή επετηρίδα.

Δεύτερον, δεδομένου ότι με τον ν.4407/2016 οι επετηρίδες των Αξιωματικών αποφοίτων ΑΣΣΥ και Αξιωματικών εξ Εθελοντών διαχωρίστηκαν, οι τελευταίοι θα προσπεράσουν τους πρώτους βαθμούς Ταγματάρχη και Αντισυνταγματάρχη, αφού απλά θα συμπληρώνουν τα 30 και 35 έτη υπηρεσίας αντίστοιχα, νωρίτερα έως και πάνω από ένα χρόνο. Στην τελευταία περίπτωση δε, θα υπάρξει μόνιμη αλλαγή αρχαιότητας προς όφελος των Αξιωματικών εξ Εθελοντών και εις βάρος των Αξιωματικών αποφοίτων ΑΣΣΥ, γιατί αλλάζει το ημερολογιακό έτος προαγωγής.

Τρίτον, επιπλέον για τον προσδιορισμό της ημερομηνίας κατάταξης των Αξιωματικών εξ Εθελοντών προσμετράται και η τυχόν θητεία, που ως κληρωτοί είχαν υπηρετήσει. Γι’ αυτή την κατηγορία στελεχών ο χρόνος θητείας ισχύει τόσο στο συνταξιοδοτικό όσο και στο εξελικτικό εν αντιθέσει με τους Αξιωματικούς αποφοίτους ΑΣΣΥ και ΑΣΕΥ για τους οποίους τυχόν ύπαρξη χρόνου θητείας προσμετράται μόνο στη συντάξιμη υπηρεσία και ως εκ τούτου δεν προσμετράται για την προαγωγή στο βαθμό του Ταγματάρχη και του Αντισυνταγματάρχη στα 30 και στα 34 έτη, αντίστοιχα. Πέραν αυτού είναι αδιαμφισβήτητα οξύμωρη η θεμελίωση δικαιώματος προαγωγής σε βαθμό Ανώτερου Αξιωματικού, λόγω ύπαρξης χρόνου στρατιωτικής θητείας και μόνο.

Με απώτερο σκοπό να καταδειχθούν όλα αυτά τα στοιχεία, που προσδιορίζουν το υψηλό μορφωτικό στρατιωτικό επίπεδο των Αξιωματικών αποφοίτων ΑΣΣΥ αναφέρονται τα ακόλουθα:

Η εισαγωγή των σπουδαστών στις παραγωγικές Σχολές Υπαξιωματικών των Ενόπλων Δυνάμεων γίνεται με το σύστημα των πανελλαδικών εξετάσεων. Οι παραγωγικές Σχολές Υπαξιωματικών με τον ν.2319/2001 εντάχθηκαν στην ανώτερη βαθμίδα εκπαίδευσης, μετατρέποντας αυτές σε Ανώτερες Στρατιωτικές Σχολές Υπαξιωματικών. Η φοίτηση στις Σχολές Υπαξιωματικών για δύο έτη παρείχε στους σπουδαστές εξειδικευμένη εκπαίδευση, ακαδημαϊκή, ανάλογα με την ειδικότητα που είχαν επιλέξει από καθηγητές Α.Ε.Ι. και στρατιωτική για τη σφυρηλάτηση στρατιωτικής νοοτροπίας και την ικανότητα διοίκησης, ώστε να μπορέσουν να αντεπεξέλθουν κατά την αποφοίτησή τους στις υπηρεσιακές ανάγκες.

Κύριε ΑΝΥΕΘΑ, κατόπιν των ανωτέρω, θεωρούμε αδικαιολόγητη την εισαχθείσα διάταξη στο εν λόγω νομοσχέδιο, διότι ρυθμίζει ευνοϊκότερη βαθμολογική μεταχείριση των Αξιωματικών εξ Εθελοντών έναντι των Αξιωματικών Αποφοίτων ΑΣΣΥ. Να υπενθυμίσω δε ότι οι Εθελοντές ακολουθούσαν στην επετηρίδα και στις προαγωγές τους ΑΣΣΥ έως τη στιγμή που αποχώρησαν από τις κοινές επετηρίδες με τον ν.4407/2016. Ενδεχόμενη ψήφιση της επίμαχης διάταξης καταστρατηγεί κάθε έννοια της ιεραρχίας, η οποία είναι θεσμός ιερός για τις Ένοπλες Δυνάμεις, αποτελεί προσβολή για τους χιλιάδες αποφοίτους ΑΣΣΥ και των τριών Κλάδων, Στρατού, Ναυτικού και Αεροπορίας και δημιουργεί υπόνοιες για μεθόδευση του θέματος, διότι εμφανίζεται στο προσκήνιο τρεις έως τέσσερις ημέρες πριν την ψήφιση του νομοσχεδίου. Ουδέποτε ξανά συνέβη κάτι αντίστοιχο το παρελθόν.

Οι Σύλλογοι Αποφοίτων Ανώτερων Στρατιωτικών Σχολών Υπαξιωματικών της Πολεμικής Αεροπορίας ΣΑΣΤΥΑ, ΣΑΣΥΔΑ και ΣΑΙΡ προς αποφυγή διατάραξης της ιεραρχικής ομαλότητας μεταξύ Αξιωματικών αποφοίτων ΑΣΣΥ και Εθελοντών Αξιωματικών εισηγούνται τα παρακάτω:

Την άμεση απόσυρση της παρ.1 του άρθρου 32 στο κατατεθέν σχέδιο νόμου του ΥΠΕΘΑ ή σε διαφορετική περίπτωση, να προστεθεί νέα διάταξη στο άρθρο 32 ως ακολούθως: «Στον νόμο 4407, άρθρο 18 μετά την παρ. 26, όπως αυτή τροποποιήθηκε με τον ν.4433/2016, εισάγεται νέα παρ. 26α΄ ως εξής: Οι προερχόμενοι Αξιωματικοί από Ανώτερες Στρατιωτικές Σχολές Υπαξιωματικών ΑΣΣΥ, που εντάσσονται στις διατάξεις της παρ.26, κρίνονται για προαγωγή στον επόμενο βαθμό, εφόσον αυτές προβλέπεται, με τη συμπλήρωση του ελάχιστου απαραίτητου χρόνου παραμονής της παρ.1 δ΄ του άρθρου 5 του ν.2439/1996 και αν κριθούν προακτέοι, προάγονται ανεξαρτήτως της ύπαρξης κενών οργανικών θέσεων».

Δυστυχώς, ο χρόνος είναι περιορισμένος, θα σας καταθέσουμε αναλυτικό και πλήρες τεκμηριωμένο υπόμνημα με τις θέσεις και τις εισηγήσεις μας και παρακαλώ, να το εξετάσετε με προσοχή. Σας ευχαριστώ που με ακούσατε.

**ΚΩΝΣΤΑΝΤΙΝΟΣ ΔΟΥΖΙΝΑΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Τον λόγο έχει ο κ. Ροΐδης.

**ΓΕΩΡΓΙΟΣ ΡΟΪΔΗΣ (ΠΡΟΕΔΡΟΣ ΤΗΣ ΑΝΕΞΑΡΤΗΤΗΣ ΕΝΩΣΗΣ ΑΠΟΣΤΡΑΤΩΝ ΕΝΟΠΛΩΝ ΔΥΝΑΜΕΩΝ):** Η Ανεξάρτητη Ένωση Αποστράτων Ενόπλων Δυνάμεων σας ευχαριστεί για την πρόσκλησή σας να καταθέσουμε τις θέσεις - απόψεις μας, για το υπό συζήτηση σχέδιο νόμου. Θα ήθελα να υπενθυμίσω ότι η Ένωσή μας είναι το μόνο πλήρες μέλος του Ευρωπαϊκού Οργανισμού Ενώσεων Στρατιωτικών.

Το υπό συζήτηση νομοσχέδιο είναι πολυθεματικό και επιχειρείται να αντιμετωπίσει διάφορα προβλήματα και να εκσυγχρονίσει διατάξεις. Ας μου επιτραπεί να πω, όμως, ότι για μια ακόμα φορά ακολουθεί τον δρόμο της αποσπασματικής αντιμετώπισης και διαχείρισης και όχι της οριστικής επίλυσης των διαφόρων θεμάτων και προβλημάτων των Ενόπλων Δυνάμεων. Είναι ενδεικτικό ότι με τα 53 άρθρα του, τροποποιούνται 133 διατάξεις διαφόρων νόμων και καταργούνται άλλες 11 διατάξεις.

Εδώ θα ήθελα να σημειώσω ότι μεταξύ των τροποποιούμενων και καταργούμενων διατάξεων, υπάρχουν και διατάξεις νόμου της τελευταίας τριετίας. Αν και σε γενικές γραμμές κινείται προς την σωστή κατεύθυνση, δεν επιτυγχάνει να δώσει πλήρη λύση στην πληθώρα των θεμάτων, στα οποία αναφέρεται και βέβαια, προχωράει ελάχιστα στον εκσυγχρονισμό και μάλλον, κάποιες διατάξεις του κινούνται προς άλλη κατεύθυνση. Εμείς, στο λίγο χρόνο που έχουμε, θέλουμε να κάνουμε τις εξής επισημάνσεις - προτάσεις.

Με το άρθρο 2, τροποποιούνται οι διατάξεις του νομοθετικού διατάγματος 1400/1973 και προτείνουμε να συμπληρωθεί η παρ.3 με την κατάργηση της περιπτώσεως γ΄, με την οποία απαγορεύεται η συμμετοχή σε συνδέσμους, σωματεία, ιδρύματα κ.λπ., που έχουν σκοπούς επιστημονικούς, μορφωτικούς και πολιτιστικούς, άνευ προηγουμένης εγκρίσεως του Αρχηγού Ενόπλων Δυνάμεων.

Με το άρθρο 3, τροποποιούνται οι διατάξεις του νομοθετικού διατάγματος 445/1974. Προτείνεται να υπάρξει ένας νέος νόμος, ο οποίος θα αντικαταστήσει επιτέλους αυτό το νομοθετικό διάταγμα. Το ίδιο προτείνουμε να γίνει και για το άρθρο 5.

Με το άρθρο 17, προβλέπεται η αποκατάσταση του εφάπαξ βοηθήματος ειδικών λογαριασμών και σε αυτό, μεταξύ άλλων, προβλέπεται ότι η καταβολή του γίνεται κατά την κρίση των Διοικουσών Επιτροπών των ειδικών λογαριασμών, μόνο εφόσον υφίσταται σχετική οικονομική δυνατότητα του οικείου ειδικού λογαριασμού. Εδώ προτείνουμε να υπάρξει διόρθωση και πρόβλεψη υποχρεωτικής απόδοσης του εφάπαξ, αμέσως μόλις υπάρξει οικονομική δυνατότητα ή την καταβολή του σε δόσεις.

Με τα άρθρα 22 και 23, ρυθμίζονται θέματα αντιρρησιών συνείδησης. Εκτιμώντας ότι η υφιστάμενη νομοθεσία αντιμετωπίζει επαρκώς το θέμα και ότι δεν πρέπει η νομοθεσία να ενθαρρύνει, αλλά να επιλύει προβλήματα, προτείνουμε την απάλειψη αυτών των άρθρων.

Με τα άρθρα 27, 28 και 29, επιχειρείται η υπαγωγή του ιδιωτικού σχολείου και του ιδιωτικού νηπιαγωγείου του ΔΔΜΝ στον Ναύσταθμο Καρύδης, στο Μετοχικό Ταμείο Ναυτικού. Σκοπός είναι η κάλυψη του μισθολογικού και λειτουργικού κόστους από το Ταμείο. Προτείνουμε την απόσυρση αυτών των άρθρων, καθώς και της παρ.2 του άρθρου 50, της εξοφλητικής διάταξης, δηλαδή, γιατί μια παροχή του Κράτους από το 1959 προς τα στελέχη των Ενόπλων Δυνάμεων και τους εργαζόμενους του ΝΚ, μετακυλίεται στο Μετοχικό Ταμείο Ναυτικού, δηλαδή, στα στελέχη και τους αποστράτους του Ναυτικού, τα οποία υπενθυμίζω ότι υπέστην τεράστια ζημιά από το PSI. Δεν προβλέπεται στο καταστατικό.

Η περιουσία του Ταμείου προέρχεται από τις εισφορές των μετόχων και η αξιοποίηση και διανομή των εσόδων θα πρέπει να αποδίδεται ισότιμα και ανταποδοτικά σε όλους τους μετόχους. Η οποιαδήποτε κρατική συμμετοχή στην κάλυψη του μισθολογικού και λειτουργικού κόστους, πιθανόν να θεωρηθεί ως επιχορήγηση - χρηματοδότηση του Ταμείου και να γεννηθούν έτσι απαιτήσεις σχετικές με τη μορφή του χορηγούμενου μερίσματος στους μετόχους. Ο παράτυπος χαρακτηρισμός του μερίσματος τα τελευταία χρόνια σαν δεύτερη σύνταξη έχει σαν αποτέλεσμα την επιπλέον επιβάρυνση των μετόχων με κρατήσεις και είναι ενδεικτικός του τρόπου που αντιμετωπίζεται το Ταμείο και οι μέτοχοί του.

Με το άρθρο 39, περί υπηρεσίας υποδοχής πλοίων και πολεμικής χρησιμοποίησης λιμένων και την παρ.2, του άρθρου 52, συγκροτείται η παραπάνω υπηρεσία και καταργεί το νομοθετικό διάταγμα 3884/1958.

Εδώ έχουμε την εξής ιδιαιτερότητα. Συστήνεται μια υπαρκτή υπηρεσία, η οποία καθορίζεται ότι λειτουργεί ως ανεξάρτητη μονάδα του ΓΕΕΘΑ με αποστολή ακριβώς αυτή που προβλέπεται στο άρθρο 1 του νομοθετικού διατάγματος 3884 και έχει καταργήσει κάθε πρόβλεψη του παραπάνω νομοθετικού διατάγματος σχετικά με τις ρυθμίσεις συγκρότησης συστάσεως των οργάνων και της έδρας τους και λειτουργίας και παραπέμπει με την παρ.2, του άρθρου 50 στην έκδοση Προεδρικού Διατάγματος.

Πιστεύοντας ότι αυτό δεν αποτελεί το καλύτερο τρόπο αντιμετώπισης τόσο σοβαρών θεμάτων, προτείνουμε την ένταξη των παραπάνω στο άρθρο 39. Παράλληλα, βέβαια, προτείνουμε την τροποποίηση της υποπερίπτωσης στ. στ στην περίπτωση Α της παρ.2, του υπό συζήτηση άρθρου 39, ως εξής: «στ.στ. στη συμμετοχή στις σχετικές λιμενικές ομάδες εργασίας εμπειρογνωμόνων διεθνών οργανισμών μετά από αιτιολογημένη εισήγηση του διευθυντή της υπηρεσίας και απόφαση του Α/ΓΕΕΘΑ». Προτείνουμε την απάλειψη του άρθρου 42, που αφορά στα ΕΑΣ εκτιμώντας ότι η υφιστάμενη διάταξη στην οποία μπαίνει περιορισμός ειδικοτήτων, συνδυαζόμενη με τη νομοθετική πρωτοβουλία αναπλήρωση των κενών που θα δημιουργηθούν, συμβάλει στην ανανέωση του ηλικιακά γερασμένου εργατικού και στελεχιακού δυναμικού της εταιρίας.

Τέλος, στο άρθρο 47 με το οποίο τροποποιείται το άρθρο 30γ του νόμου 1262 προτείνεται σχετικά με την παραχώρηση χώρων στα πρωτοβάθμια σωματεία εντός των στρατοπέδων, να διαγραφεί το αναγραφόμενο, εφόσον υφίσταται διαθέσιμος χώρος. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, τον κ. Ροΐδη. Τον λόγο έχει ο κ. Νικόλαος Ντίγκος, Πρόεδρος της Ένωσης Στρατιωτικών Περιφερειακής Ενότητας Δυτικού Τομέα Αθηνών.

**ΝΙΚΟΛΑΟΣ ΝΤΙΓΚΟΣ (Πρόεδρος της Ένωσης Στρατιωτικών Περιφερειακής Ενότητας Δυτικού Τομέα Αθηνών):** Κύριε Πρόεδρε, κύριε Υπουργέ, αξιότιμοι κυρίες και κύριοι Βουλευτές του Ελληνικού Κοινοβουλίου, σας ευχαριστούμε για την πρόσκληση και το βήμα που μας δίνετε και ως Πρόεδρος της Ένωσης Δυτικού Τομέα Αθηνών να καταθέσουμε τις προτάσεις μας.

Εν συντομία, θα ήθελα τέσσερις προτάσεις να μπουν στο παρόν νομοσχέδιο. Είναι οι ειδικές καταστάσεις Αξιωματικών ΑΣΣΥ υπηρεσίας γραφείου. Σε αυτό προτείνουμε ως προς τον καταληκτικό βαθμό αυτών, σύμφωνα με το άρθρο 23, του ν.3883/2010 να αυξηθεί κατά ένα βαθμό, ως είχε συμπεριληφθεί στο αρχικό σχέδιο νόμου, το οποίο στο παρόν νομοσχέδιο έχει απαλειφθεί και δεν γνωρίζουμε τον λόγο.

Θεωρούμε ότι αποτελεί μια αδικία για τα άτομα αυτά, που έχουν υποστεί κάποια βλάβη της υγείας τους στην υπηρεσία, να παραμείνουν στάσιμοι βαθμολογικά και αντίστοιχα, συνάδελφοί τους να προχωρούν κανονικά. Δηλαδή από το βαθμό του Λοχαγού που είναι τώρα, να γίνει στο βαθμό του Ταγματάρχη.

Το δεύτερο θέμα, που θα ήθελα να αναφέρω, είναι για τους Αξιωματικούς αποφοίτων ΑΣΣΥ που μπήκαν στη Σχολή το 1991 και ειδικότερα, εμείς προτείνουμε την προαγωγή αυτών στο βαθμό του Λοχαγού και αντιστοίχων των άλλων Κλάδων των Ενόπλων Δυνάμεων, των Αξιωματικών που προέρχονται από Υπαξιωματικούς αποφοίτων ΑΣΣΥ, οι οποίοι συμπλήρωσαν 25 έτη πραγματικής στρατιωτικής υπηρεσίας στο χρονικό διάστημα από 1/1/2016 έως 31/12/2017. Να απαιτείται η συμπλήρωση τριών ετών στο βαθμό του Υπολοχαγού και αντιστοίχων των άλλων Κλάδων των Ενόπλων Δυνάμεων και κρίνονται εκτάκτως εντός διμήνου από την έναρξη ισχύος του παρόντος νόμου.

Θεωρούμε ότι είναι μια αδικία για τα στελέχη αυτά, που μένουν στάσιμοι στο βαθμό και οι συνάδελφοί τους των προηγούμενων ετών προχωρούν κανονικά.

Στο τρίτο σημείο που θα ήθελα να σταθώ είναι με τους ΟΒΑ. Οι ΟΒΑ είναι μια ειδική κατηγορία που τους έχουμε στο στράτευμα και θα θέλαμε να προβλεφθεί στο ν.4472/2017 η παροχή του επιδόματος ειδικών συνθηκών εργασίας, γιατί τα στελέχη αυτά μόνο ένα βασικό μισθό παίρνουν και αν είναι παντρεμένοι το επίδομα οικογενειακής παροχής.

Στο τέταρτο που θα ήθελα να σταθώ είναι για τους εκτός οργανικών θέσεων ειδικές κατηγορίες Αξιωματικών.

Δεν σας κρύβω ότι σε αυτή την κατηγορία είμαι και εγώ, σε ηλικία 53 ετών, αύριο, μεθαύριο περιμένω να αποστρατευτώ. Δηλαδή, είναι αδικία, ενώ μπορώ, έχω την εμπειρία, θα μπορούσα να προσφέρω περισσότερα.

Βασικά, αυτός ο θεσμός θεωρούμε ότι δεν έχει αποδώσει, καθόσον τα περισσότερα άτομα αποστρατεύονται σ' αυτή την ηλικία, έχουν εμπειρία στο αντικείμενό τους και το κυριότερο δεν θέλουν να φύγουν από την Υπηρεσία, να αποστρατευθούν. Σ' αυτό θα προτείνουμε εμείς την παραμονή αυτών, ως ισχύει, στα Σώματα Ασφαλείας. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ πολύ τον κ. Ντίγκο. Τον λόγο έχει ο κ. Ντούβλης.

**ΗΛΙΑΣ ΝΤΟΥΒΛΗΣ (Σμηναγός εα, Γενικός Γραμματέας του Συλλόγου Αποφοίτων της Σχολής Υπαξιωματικών Διοικητικών Αεροπορίας)**: Ευχαριστώ, κύριε Πρόεδρε. Κύριε ΑΝΥΕΘΑ, κυρίες και κύριοι Βουλευτές, καλημέρα σας. Εκ μέρους των 2.600 αποφοίτων της ΣΥΔ θα σας εκθέσω, όσο το δυνατόν συντομότερα, τις θέσεις - προτάσεις μας επί των διατάξεων του νομοσχεδίου που μας αφορούν.

Δε θα κουραστούμε να χαιρετίζουμε, κύριε ΑΝΥΕΘΑ, και να επικροτούμε κάθε νομοθετική πρωτοβουλία, από όποιον πολιτικό χώρο κι αν προέρχεται και η οποία θα επιχειρεί να δώσει λύσεις στα χρονίζοντα προβλήματα και στρεβλώσεις με τελικό αποδέκτη τα στελέχη, τις Ένοπλες Δυνάμεις και μέσω αυτών την πατρίδα μας, που με αυταπάρνηση υπηρετούν.

Έτσι, λοιπόν, κατά τη διαδικασία της δημόσιας διαβούλευσης μας βρήκαν απολύτως σύμφωνους τα διαλαμβανόμενα στα περισσότερα άρθρα του νομοσχεδίου, που αφορούν στα στελέχη των Ενόπλων Δυνάμεων. Ιδιαιτέρως δε, αυτά που αμβλύνουν στρεβλώσεις σε ζητήματα των συναδέλφων Εθελοντών Μακράς Θητείας.

Με έκπληξη, όμως, διαπιστώσαμε ότι στο κατατεθέν νομοσχέδιο του Υπουργείου σας εμφανίστηκε αιφνιδίως διάταξη που δεν υπήρχε κατά την πρόσφατη δημόσια διαβούλευσή του και, ως εκ τούτου, δεν κατέστη δυνατός ο σχολιασμός της από τους αποφοίτους ΑΣΣΥ. Μια διάταξη που δημιουργεί ανισότητες, κατά την άποψή μας και για να είμαστε ακριβέστεροι βάλλει ευθέως κατά των Αξιωματικών εξ ΑΣΣΥ που κατατάχθηκαν τα έτη 1984 έως και τέλος 1990, καθώς, ούτε λίγο ούτε πολύ, παρακάμπτει πλήρως τις διατάξεις του άρθρου 5 του ν.2439/1996, που δίνουν προπορεία προαγωγής στους αποφοίτους ΑΣΣΥ έναντι των μονιμοποιηθέντων συναδέλφων Αξιωματικών Εθελοντών - Εθελοντριών του ιδίου ημερολογιακού έτους κατάταξης, καθιστώντας την ημερομηνία κατάταξης αυτών των στελεχών ως το μοναδικό κριτήριο προαγωγής τους. Μιας διάταξης, επίσης, που προκαλεί διατάραξη της μεταξύ των αρχαιότητας εις βάρος των Αξιωματικών εξ ΑΣΣΥ, δεδομένου ότι μεγάλος αριθμός μονιμοποιηθέντων Αξιωματικών Εθελοντών - Εθελοντριών έχουν προγενέστερη ημερομηνία κατάταξης μερικών μηνών έως και άνω του ενός έτους έναντι των Αξιωματικών εξ ΑΣΣΥ συγκεκριμένων σειρών, με τους οποίους αποτελούσαν κοινό σύνολο, ενιαίας επετηρίδας επί 30ετία, ακολουθώντας τους στις προαγωγές έως και το βαθμό του Λοχαγού και αντιστοίχων. Έτσι, οι τελευταίοι θα προσπεράσουν τους πρώτους στους βαθμούς του Ταγματάρχη και Αντισυνταγματάρχη, αφού απλά θα συμπληρώσουν τα 30 και 34 έτη υπηρεσίας αντίστοιχα, νωρίτερα έως και πάνω από ένα χρόνο.

Στην τελευταία περίπτωση και δεδομένου ότι με τον ν.4407/2016 οι επετηρίδες των εν λόγω κατηγοριών Αξιωματικών διαχωρίστηκαν, θα υπάρξει μόνιμη αλλαγή αρχαιότητας προς όφελος των Αξιωματικών εξ Εθελοντών και εις βάρος των Αξιωματικών αποφοίτων ΑΣΣΥ, διότι αλλάζει το ημερολογιακό έτος προαγωγής.

Αποτελεί, επίσης, η διάταξη αυτή παράδοξο, καθώς για τη θεμελίωση δικαιώματος προαγωγής τον μονιμοποιηθέντων συναδέλφων Εθελοντών σε βαθμό ανώτερου Αξιωματικού προσμετρά και ο χρόνος στρατιωτικής θητείας τους, μιας και καθορίζει την ημερομηνία κατάταξής τους, εν αντιθέσει με τους Αξιωματικούς εξ ΑΣΣΥ, για τους οποίους τυχόν ύπαρξη χρόνου στρατιωτικής θητείας αυτός προσμετράται μόνο στο συντάξιμο χρόνο υπηρεσίας και όχι για την προαγωγή τους στους βαθμούς Ταγματάρχη, Αντισυνταγματάρχη και αντιστοίχων, στα 30 και 34 έτη αντίστοιχα.

Υπενθυμίζουμε εδώ ότι το όλο θέμα είχαν ρυθμίσει σοφά τα Γενικά Επιτελεία με τον πρόσφατο ν. 4433/2016 της δικής σας Κυβέρνησης, ώστε να ισχύει μόνο για τους Αξιωματικούς εξ ΑΣΣΥ, προκειμένου να μην καταστεί άκρως προβληματική η ιεραρχική σχέση μεταξύ αυτών και των μονιμοποιηθέντων Αξιωματικών Εθελοντών του νομοθετικού διατάγματος 445/1974 και των Εθελοντριών του ν. 705/1977.

Κοινή διαπίστωση είναι πως μετά την πολυδιαφημισμένη από τον προκάτοχό σας αναβάθμιση των ανωτέρων Στρατιωτικών Σχολών Υπαξιωματικών του έτους 2015 που αύξησε τον χρόνο σπουδών από δύο σε τρία έτη, ταυτόχρονα ξεκίνησε μια συστηματική νομοθετική υποβάθμιση των αποφοίτων των Σχολών μας, στοχοποιώντας τους τόσο στο εξελικτικό όσο και στο μισθολογικό επίπεδο. Μιας «αναβάθμισης» που κατάφερε να καταργήσει τις ιστορικές παραγωγικές Σχολές Υπαξιωματικών ΣΤΥΑ, ΣΥΔ, ΣΙΡ εν μια νυκτί, αλλά δε κατάφερε τρία και πλέον χρόνια μετά την εφαρμογή της να εξομοιώσει τα πτυχία των ΑΣΣΥ με τα αντίστοιχα των Τεχνολογικών Εκπαιδευτικών Ιδρυμάτων, παρότι για την εισαγωγή στις Σχολές μας, μέσω των πανελληνίων εξετάσεων, απαιτούνται κατ' ελάχιστο 17.500 μόρια, ενώ των πρώτων ξεπερνούν τα 19.000 μόρια.

Και έρχεστε εσείς τώρα, με τη συγκεκριμένη διάταξη, να δώσετε τη χαριστική βολή σε αυτήν την υψηλού μορφωτικού και στρατιωτικού επιπέδου κατηγορία στελεχών, με την αδικαιολόγητη εισαγωγή της συγκεκριμένης διάταξης, ρυθμίζοντας ευνοϊκότερη βαθμολογική μεταχείριση των μονιμοποιηθέντων Αξιωματικών, εξ Εθελοντών - Εθελοντριών, έναντι των Αξιωματικών αποφοίτων ΑΣΣΥ, καταστρατηγώντας έτσι κάθε έννοια της ιεραρχίας, η οποία είναι ιερός θεσμός για τις Ένοπλες Δυνάμεις, προσβάλλοντας τους χιλιάδες αποφοίτους ΑΣΣΥ και των τριών Κλάδων, Στρατού, Ναυτικού, Αεροπορίας και δημιουργώντας υπόνοιες για μεθόδευση του θέματος, διότι εμφανίστηκε στο προσκήνιο τρεις έως τέσσερις ημέρες πριν την κατάθεση του νομοσχεδίου. Ουδέποτε συνέβη κάτι αντίστοιχο στο παρελθόν.

Κύριε ΑΝΥΕΘΑ, δεν ήταν λίγες οι ανάλογες στρεβλώσεις που διαπιστώσαμε στην τριακονταετή και πλέον παραμονή μας στο στράτευμα και σας παρακαλούμε, να αποσύρετε άμεσα την εν λόγω εμβόλιμη διάταξη της παρ.1 του άρθρου 32 του νομοσχεδίου, για λόγους ιεραρχικής ομαλότητας. Σε διαφορετική περίπτωση, παρακαλούμε κι εμείς με τη σειρά μας, να κάνετε δεκτή την προτεινόμενη από το σύνολο των Συλλόγων μας προσθήκη νέας διάταξης στο άρθρο 32, την οποία και καταθέτουμε συλλογικά και για λόγους συντομίας δεν θα αναφέρω, μιας και αναγνώστηκε από τον συνάδελφο του Συλλόγου αποφοίτων ΣΤΥΑ.

Κύριε Πρόεδρε της Επιτροπής, κύριε ΑΝΥΕΘΑ, κυρίες και κύριοι βουλευτές της Διαρκούς Επιτροπής, σας ευχαριστούμε για την πρόσκληση και ευελπιστούμε οι εισηγήσεις μας να γίνουν αποδεκτές, προς όφελος των στελεχών των Ενόπλων Δυνάμεων και της πατρίδας. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Βέττας Δημήτριος, Δριτσέλη Παναγιώτα, Καββαδία Ιωαννέτα, Καραγιαννίδης Χρήστος, Κοντονής Σταύρος, Μιχελής Αθανάσιος, Λιβανίου Ζωή, Μουσταφά Μουσταφά, Μπαλλής Συμεών, Σέλτσας Κωνσταντίνος, Ρίζος Δημήτριος, Σταματάκη Ελένη, Στέφος Ιωάννης, Τζαμακλής Χαρίλαος, Γκιόλας Ιωάννης, Τριανταφύλλου Μαρία, Φίλης Νικόλαος, Σπυρίδων Άδωνις Γεωργιάδης, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κικίλιας Βασίλειος, Κουμουτσάκος Γεώργιος, Αρβανιτίδης Γεώργιος, Κασιδιάρης Ηλίας, Κούζηλος Νικόλαος, Κανέλλη Λιάνα, Παφίλης Αθανάσιος, Σαρίδης Ιωάννης και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Ντούβλη. Τον λόγο έχει ο κ. Ρώτας.

**ΔΗΜΗΤΡΙΟΣ ΡΩΤΑΣ [Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)]:** Ευχαριστώ, κύριε Πρόεδρε. Κύριε Πρόεδρε, κύριοι Υπουργοί, κυρίες και κύριοι βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, ως Πρόεδρος της Πανελλήνιας Ομοσπονδίας Ενώσεων Στρατιωτικών, της ΠΟΜΕΝΣ, του θεσμικού, νόμιμου και μοναδικού εκπροσώπου των εν ενεργεία στρατιωτικών, βάσει των νόμων και της υπ' αριθ. 1310/2019 τελεσίδικης απόφασης του Εφετείου Αθηνών, ευχαριστούμε για την τιμή που μας κάνατε να μας καλέσετε στον Ναό της Δημοκρατίας, με στόχο να σας γνωστοποιήσουμε τις θέσεις μας επί του σχεδίου νόμου.

Κύριε Αναπληρωτά Υπουργέ, υπήρξατε συνδικαλιστής, όπως μου έχετε πει στο παρελθόν. Άραγε, σε τι είδους κοινοποίηση θα είχατε προβεί, εάν ο πολιτικός σας προϊστάμενος δεν σας καλούσε σε διάλογο; Κύριε Υπουργέ, εσείς ο ίδιος απαξιώνετε την θεσμική εκπροσώπηση των εν ενεργεία στρατιωτικών, καθώς δεν εφαρμόζεται ούτε ο νόμος ούτε οι δικαστικές αποφάσεις, χωρίς να γνωρίζουμε πραγματικά τον λόγο. Σήμερα βλέπουμε τα αποτελέσματα μιας α λα καρτ πολιτικής. Αυτό το λέμε, γιατί ο Εισηγητής του Κόμματός σας, ο κ. Καραγιαννίδης, στην τοποθέτησή του κατά την κλήση των φορέων είπε χαρακτηριστικά τα ακόλουθα, «καλώ τις πρωτοβάθμιες ενώσεις που δεν τις αναγνωρίζει και δεν τις δέχεται στο δικό της σώμα η ΠΟΜΕΝΣ».

Αγαπητέ κύριε βουλευτά, με υπέρτατο σεβασμό στο πρόσωπό σας, επιτρέψτε μου να σας πω ότι δεν είστε σωστά ενημερωμένος. Η ΠΟΜΕΝΣ και αναγνώρισε και κάλεσε στο δικό της σώμα όλες τις Πρωτοβάθμιες Ενώσεις. Όχι μόνο σήμερα, αλλά από τον Ιανουάριο του 2018, όταν η άμεσα εκτελεστή απόφαση είπε ξεκάθαρα ΠΟΜΕΝΣ. Εάν θέλετε να πάμε ακόμα πιο πίσω, τον Οκτώβριο του 2017 τόσο όσο οι θεσμικές Ενώσεις των απόστρατων όσο και εμείς σε αυτήν εδώ την αίθουσα φωνάζαμε για ενότητα, για να μην τρέχουμε στα δικαστήρια. Και ένα μήνα αργότερα η ΠΟΜΕΝΣ, εκ του αποτελέσματος, δικαιώθηκε πανηγυρικά. Και φτάνουμε για τέταρτη φορά, προ δεκαημέρου, που καλέσαμε εκ νέου όλα τα Πρωτοβάθμια να εναρμονιστούν με τον νόμο και την τελεσίδικη απόφαση του Εφετείου Αθηνών. Εδώ έχω την κλήση. Θα σας την δώσω να την διαβάσετε, για να ενημερωθείτε.

Άρα, κύριε βουλευτά, η ενημέρωσή σας εκ του αποτελέσματος, είναι τουλάχιστον ελλιπής. Το ίδιο μήνυμα εκπέμπω και στην κυρία Κανέλλη, που ως Ομοσπονδία θέλουμε να πιστεύουμε ότι το Κ.Κ.Ε. είναι υπέρ ενός ενιαίου και δυναμικού συνδικαλιστικού φορέα και όχι υπέρ της διάσπασης.

Αξιότιμοι κύριοι βουλευτές, οι νόμοι 4407 και 4494 είναι νόμοι που ψηφίστηκαν από την Κυβέρνηση και είναι νόμοι που η ΠΟΜΕΝΣ σεβάστηκε κατά γράμμα.

Είναι αντίστοιχα οι ίδιοι νόμοι, που κατά την κρίση και διάθεσή τους, εφάρμοσαν τα Πρωτοβάθμια, που σήμερα – μέσω του κ. βουλευτή, του κ. Καραγιαννίδη και της κυρίας Κανέλλη – εκλήθησαν, για να πουν τα όσα είπαν. Γιατί λοιπόν αυτή η α λα καρτ πολιτική; Γιατί αντί να επιβραβεύεται ο νόμιμος και ο μόνος συνομιλητής εκπρόσωπος, επιβραβεύονται συμπεριφορές και δραστηριότητες που τα αποτελέσματά τους εκπέμπουν το αίσθημα του διαίρει και βασίλευε και εσωστρέφεια στον ευαίσθητο χώρο των Ενόπλων Δυνάμεων.

Κύριοι βουλευτές, από τον Ιανουάριο του 2018 από την καθαρογραφή της άμεσα εκτελεστής πρωτόδικης απόφασης έπρεπε η πολιτική και στρατιωτική ηγεσία να έχουν πάρει τα μέτρα εκείνα, για να προφυλάξουν τους στρατιωτικούς από διλήμματα που δίχασαν και στεναχώρησαν, όταν μόνο η ΠΟΜΕΝΣ υπήρχε από τότε στον νομικό κόσμο. Ως Πρόεδρος της αποκλειστικής και θεσμικής εκπροσώπου όλων των εν ενεργεία στρατιωτικών, θέλω να σας εγγυηθώ από το Βήμα της Βουλής, που με τιμάτε σήμερα, ότι για την ΠΟΜΕΝΣ προέχει η ενότητα, η ομοψυχία και ο σεβασμός στον νόμο και τις αποφάσεις της Δικαιοσύνης.

Ήδη τα αποτελέσματα του διαίρει και βασίλευε είναι απτά, όπως όλοι διαπιστώνουμε. Αντί να αναδείξουμε τα θέματα του νομοσχεδίου και τα θέματα των συναδέλφων μας, χάθηκαν τόσα λεπτά για να αναφερθώ στα αποτελέσματα της ανοχής και της μη εναρμόνισης του νόμου από συγκεκριμένες ενώσεις. Για τον λόγο αυτό, κύριοι Υπουργοί, κύριοι βουλευτές, αν πραγματικά επιθυμείτε οι στρατιωτικοί να έχουν υπεύθυνη και σοβαρή θεσμική εκπροσώπηση, βάλτε από σήμερα ένα τέλος σε κάθε επιχείρηση διάσπασης, σεβόμενοι στην πράξη τη νόμιμη Ομοσπονδία, την ΠΟΜΕΝΣ, που σεβάστηκε κατά γράμμα τον νόμο, που εσείς οι ίδιοι ψηφίσατε.

Επί των θεμάτων του νομοσχεδίου, έχουμε αποστείλει τις απόψεις μας και στην πολιτική ηγεσία του Υπουργείου Εθνικής Άμυνας, καθώς και σε όλα τα μέλη της Επιτροπής. Ειδικότερα, διαφωνούμε με την τοποθέτηση των Γραφείων Νομικής Προστασίας των στελεχών υπό των Αρχηγών των Γενικών Επιτελείων, διατηρώντας επιπλέον επιφυλάξεις, αν θα μπορούσε να τεθεί υπό τον Υπουργό Εθνικής Άμυνας με τη μορφή ενός διακλαδικού Συνήγορου του στρατιωτικού. Η Ομοσπονδία είχε ως πάγια θέση την αντίθεσή της σε φωτογραφικές διατάξεις, όπως αυτές αναφέρονται στο άρθρο 2 παρ. 3 και στο άρθρο 10 παρ. 6, που θα πρέπει να αποσυρθούν. Το ίδιο είχε συμβεί και με κάποιες διατάξεις του προηγούμενου νομοσχεδίου, που δεν ήρθε τελικά, γιατί άλλαξε με τον φυσιοθεραπευτή και τους ψυχολόγους.

Στο θέμα των ταυτοτήτων, ο Συνήγορος του Πολίτη εισηγήθηκε ό,τι πάγια ισχυριζόταν και η ΠΟΜΕΝΣ. Είναι συνταγματικό δικαίωμα των στρατιωτικών να έχουν πολιτική ταυτότητα και παράλληλα, να συνυπάρχει και η στρατιωτική ταυτότητα αποκλειστικά για υπηρεσιακή χρήση. Διαρκές αίτημά μας υπό προϋποθέσεις αποτελεί η θεσμοθέτηση του αμετάθετου στις Ένοπλες Δυνάμεις, λαμβάνοντας υπόψη τη διασφάλιση της επιχειρησιακής ετοιμότητας του στρατεύματος, αλλά και δείχνοντας σεβασμό στο συνταγματικά προστατευόμενο θεσμό της οικογένειας.

Επίσης, πρέπει να ληφθεί υπόψη η πρότασή μας για το θέμα της εξέλιξης των Αξιωματικών εξ Εθελοντών και όχι όπως αυτή είναι διατυπωμένη στο νομοσχέδιο, η οποία αδικεί κατάφορα τους Αξιωματικούς προερχόμενους εξ ΑΣΣΥ. Επιπλέον, δεν γίνεται καθόλου λόγος για το θέμα των σειρών του 1991, όπως και καμία αναφορά για την κατάφορη αδικία που επωμίζονται τα στελέχη προερχόμενα των παραγωγικών Σχολών των Υπαξιωματικών, που χάνουν δύο βαθμούς στον καταληκτικό βαθμό. Αυτά όμως συμβαίνουν, όταν δεν υπάρχει διάλογος μεταξύ των θεσμικής Ομοσπονδίας και της πολιτικής ηγεσίας.

Επίσης, διαφωνούμε με τη ρύθμιση για τη θέση των Εθελοντών Μακράς Θητείας εκτός οργανικών θέσεων. Το ζητούμενο είναι η συμπλήρωση πλήρους συνταξιοδοτικού δικαιώματος και όχι η μετάπτωσή τους στην αβέβαιη επαγγελματική κατάσταση των ΕΟΦ. Τόσο για τους Εθελοντές Μακράς Θητείας όσο και για τους Επαγγελματίες Οπλίτες, ΕΠΟΠ, εισηγούμαστε την παραμονή τους στις Ένοπλες Δυνάμεις, εφόσον το επιθυμούν, μέχρι και τη συμπλήρωση του ορίου ηλικίας των 58 ετών.

Στο άρθρο 45, παρακαλώ θερμά για την προσοχή σας, εισηγούμαστε να προστεθεί ως προς τις υπαγόμενες στο γραφείο Υπουργού υπηρεσιακές μονάδες και την ανεξάρτητη υπομονάδα με την τίτλο «Γραφείο Θεσμικής Εκπροσώπησης των Εν Ενεργεία Στρατιωτικών». Αυτό, γιατί; Για την αρμονική ένταξη της θεσμικής εκπροσώπησης των στρατιωτικών στο υφιστάμενο οργανόγραμμα. Με αυτόν τον τρόπο, επιτυγχάνεται η αποφυγή διοικητικών δυσλειτουργιών, που παρατηρούνται και η εναρμόνιση του σχετικού νομοθετικού πλαισίου με το άρθρο 30γ’ του ν. 1264/1982. Είναι πολύ σημαντικό να λειτουργήσει ορθά αυτό, που εσείς ήδη έχετε νομοθετήσει.

Για το άρθρο 47 που αφορά στη θεσμική εκπροσώπηση, αναφέρουμε τα εξής: τα Πρωτοβάθμια Σωματεία να εδρεύουν σε χώρους εντός του στρατοπέδου, που θα τους παραχωρείται όμως αδαπάνως. Την επιβεβλημένη συμμετοχή των εκπροσώπων μας στα Πειθαρχικά Συμβούλια. Άλλωστε αντίστοιχη πρόβλεψη υφίσταται και υπέρ των αστυνομικών στο άρθρο 34 του π.δ.120/2008. Ζητάμε τη συμμετοχή εκπροσώπων της Ομοσπονδίας σε όλα τα συλλογικά Όργανα του Υπουργείου Εθνικής Άμυνας και των υπηρεσιών του, που πραγματεύονται θέματα διοικητικής μέριμνας προσωπικού, όπως είναι οι επιτροπές υγιεινής και ασφάλειας, στέγασης προσωπικού, θερέτρων, λεσχών κ.λπ..

Για την παρ.3 του συγκεκριμένου άρθρου προτείνεται η θέσπιση ειδικής προθεσμίας για τη λήψη απόφασης σχετικά με την αναγκαιότητα και σκοπιμότητα της συνέχισης ύπαρξης των Ενώσεων σε επίπεδο περιφερειών. Τέτοια όμως προθεσμία, κύριε Υπουργέ, ουδεμία αναγκαιότητα υπάρχει να τεθεί, καθόσον δυνάμει της μέχρι σήμερα ισχύουσας διάταξης του νόμου 4494 έχει ληφθεί σχετική απόφαση στο Καταστατικό Συνέδριο της Ομοσπονδίας. Ως εκ τούτου το σχετικό ζήτημα έχει ήδη ρυθμιστεί, δυνάμει της ισχύουσας διάταξης και επομένως ούτε απαιτείται αλλά ούτε είναι επιτρεπτό συνταγματικά να ανατραπεί ή να φαλκιδευτεί καθ’ οποιοδήποτε τρόπο η απόφαση του συνδικαλιστικού οργάνου, στο οποίο ο νομοθέτης παρείχε τη σχετική αρμοδιότητα.

Στο άρθρο 52 καταργείτε την πρόβλεψη συμμετοχής μας στα Συμβούλια Μεταθέσεων. Το ερώτημα είναι γιατί; Είναι αδιανόητο να καταργείτε ένα βήμα εκπροσώπησης των στρατιωτικών, χωρίς καν αυτό να έχει εφαρμοστεί στη πράξη. Οι μεταθέσεις αποτελούν διαδικασία κορυφαίας σημασίας για όλους τους συναδέλφους και η διαφανής διενέργειά τους είναι το πρώτο και ύψιστο ζητούμενο για όλους. Οι μεταθέσεις επηρεάζουν άμεσα τη ζωή των συναδέλφων και των οικογενειών τους.

Η πρόβλεψη του νόμου για εκπρόσωπο παρατηρητή, αν και άτολμη, αφού στερούσε από αυτόν το δικαίωμα ψήφου, είναι σαφώς στη σωστή κατεύθυνση. Στα Σώματα Ασφαλείας συμμετέχουν εδώ και πολλά χρόνια εκπρόσωποι των συνδικαλιστικών φορέων και η παρουσία τους κρίνεται θετικά τόσο από την ηγεσία όσο και από το σύνολο των συναδέλφων τους. Για ποιο λόγο θέλετε να καταργηθεί ένας θεσμός πριν καν δοκιμαστεί στη πράξη; Θέλουμε πραγματικά τον εκδημοκρατισμό των Ενόπλων Δυνάμεων στη πράξη ή μόνο στα λόγια;

Σήμερα είναι το τρίτο κατά σειρά νομοσχέδιο του Υπουργείου Εθνικής Άμυνας της σημερινής Κυβέρνησης και ευχόμαστε να μην αποτελέσει νέα αφετηρία διχασμών και νέων δικαστηρίων, ανασταίνοντας Σωματεία και πρακτικές που η ίδια η Δικαιοσύνη έχει απορρίψει πολλαπλώς. Ευχαριστώ και πάλι που με καλέσατε, για να ακουστεί η φωνή των στρατιωτικών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε πολύ. Περνάμε τώρα στις ερωτήσεις προς τους φορείς με τη σειρά των κοινοβουλευτικών κομμάτων. Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Πριν θέσω οποιαδήποτε ερώτηση, είμαι υποχρεωμένος να απαντήσω, γιατί ακούστηκε πολλαπλά το όνομά μου από τον κ. Ρώτα. Προφανώς δεν άκουσε όλη την ομιλία μου ή δεν του δώσανε όλη την ομιλία μου χθες κατά την πρόσκληση των φορέων.

Πρώτα κάλεσα την ΠΟΜΕΝΣ. Δεύτερον, εδώ έχω 18 διαγραφές από τη ΠΟΜΕΝΣ Περιφερειακών Ενώσεων Στρατιωτικών, έχω μία αγωγή 240.000 ευρώ εναντίον περιφερειακών ενώσεων, έχω εξώδικα και μηνύσεις. Δεν θα κάνω εγώ τον δικαστή. Εμείς θέλαμε και επιβαλλόταν, για να υπάρχει πληρέστερη ενημέρωση, να ακουστούν και οι Περιφερειακές Ενώσεις, οι οποίες δεν συμμετέχουν στην ΠΟΜΕΝΣ. Αυτή ήταν η πρόθεσή μας και δεν θα μπούμε και σε διαμάχη εξάλλου αυτού του πράγματος, αλλά να τα βάλουμε όλα στη σειρά τους, και άρα να ξέρουμε περί τίνος συζητάμε. Δεν έχουμε κανένα πρόβλημα να συζητάμε θεσμικά με τη ΠΟΜΕΝΣ ούτως ή άλλως λαμβάνουμε και τις ενημερώσεις της και για αυτά που διατυπώθηκαν όσον αφορά στο νομοσχέδιο, γιατί ο κ. Ρώτας ξόδεψε 5 λεπτά μόνο για αυτό το πράγμα. Αυτά λοιπόν που έχει πει και είναι και σοβαρά και με επιχειρήματα και στέκονται, θα τα συζητήσουμε και με το Υπουργείο.

Η ερώτηση που έχω να απευθύνω προς τον κ. Καρατζά, της Διεθνούς Αμνηστίας είναι να μου πει αν υπάρχει στην Ευρώπη χώρα που δεν αναγνωρίζει τους αντιρρησίες συνείδησης; Θέλω να μου πείτε τι γίνεται στην Τουρκία με τους αντιρρησίες συνείδησης; Γιατί ζητείται η πολιτική σύνθεση των Επιτροπών που κρίνουν τους αντιρρησίες συνείδησης; Και επίσης να διευκρινίσουμε εδώ ότι οι Επιτροπές αυτές, όπως ασχέτως ακούστηκε χθες, δεν ασχολούνται με ανυπότακτους ούτε με ανθρώπους που έχουν ψυχιατρικά ζητήματα. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ. Θα παρακαλέσω όλους τους εκπροσώπους που έχουν υπομνήματα να μας τα καταθέσουν στη Γραμματεία της Επιτροπής, έτσι ώστε να υπάρχουν στο αρχείο της Επιτροπής, για να μπορέσουμε να τα διαβάσουμε πιο λεπτομερώς. Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ευχαριστώ πολύ. Θα ήθελα να εγώ να ρωτήσω κάποια πράγματα τον εκπρόσωπο της Διεθνούς Αμνηστίας. Εδώ έγινε μία μεγάλη συζήτηση χθες για το αν ή όχι το Υπουργείο Εθνικής Αμύνης εμπιστεύεται τους στρατιωτικούς, Αξιωματικούς και μάλιστα, με την πολύ μεγάλη ιδιαιτερότητα του κ. Υπουργού να έχει έρθει απευθείας από Α/ΓΕΕΘΑ και να έχει γίνει Υπουργός μετά από μία θητεία 40 χρόνων στις Ένοπλες Δυνάμεις. Άρα θέλουμε να μας εξηγήσετε τι εννοείτε, όταν λέτε ότι μόνο πολιτικό προσωπικό πρέπει να κρίνει τους αντιρρησίες συνείδησης.

Πώς εννοείτε τον Ελληνικό Στρατό έτσι, ως Διεθνή Αμνηστία, εσείς; Αν καταλαβαίνετε, πού βρισκόμαστε ως χώρα, σε ποια γειτονιά, τι συμβαίνει γύρω μας, να μας πείτε εσείς, δημοσίως, ως Διεθνής Αμνηστία, αν εμπιστεύεστε τους άνδρες και τις γυναίκες των Ενόπλων Δυνάμεων, τους οποίους εμείς, ως Νέα Δημοκρατία, τους εμπιστευόμαστε απολύτως και σεβόμαστε και τιμούμε.

Θεωρούμε απαράδεκτο το γεγονός ότι ο ίδιος ο Υπουργός έρχεται και νομοθετεί, ουσιαστικά, αδειάζοντας όλους τους πρώην συναδέλφους του και όμοιούς του, λέγοντας ότι για να υπάρξει αντικειμενικότητα στην κρίση, ως προς τους αντιρρησίες συνείδησης, πρέπει να μειωθεί το ποσοστό στρατιωτικών και να αυξηθεί το αντίστοιχο των καθηγητών, έτσι ώστε, ουσιαστικά, να μην είναι αυτοί, οι στρατιωτικοί δηλαδή, οι οποίοι είναι υπεύθυνοι για το στράτευμα, για τα τρία Όπλα, οι οποίοι μια ζωή ολόκληρη έχουν υπηρετήσει την πατρίδα και φοράνε το εθνόσημο και έχουν ορκιστεί για την πατρίδα και, άρα, αυτή είναι η δουλειά τους και οι υποχρεώσεις τους και πρέπει να το κάνουν κάποιοι καθηγητές.

Τι εννοείται, δηλαδή; Πώς αντιλαμβάνεστε εσείς, ως Διεθνής Αμνηστία, τον ρόλο των Ενόπλων Δυνάμεων, των ανδρών και των γυναικών που τις υπηρετούν;

Θέλω, επίσης, να κάνω μια ερώτηση, κύριε Πρόεδρε, στην ΠΟΜΕΝΣ, μια που, πράγματι, μετά τη δικαίωση, η οποία επήλθε από τα ελληνικά δικαστήρια, είναι ο επίσημος φορέας του συνδικαλισμού των Ενόπλων Δυνάμεων.

Άκουσα τον Πρόεδρό της που πήρε ξεκάθαρη θέση για τα Γραφεία Νομικής Υποστήριξης. Κατά την άποψή μας, αυτή είναι η «βόμβα» που πάει να διαλύσει το Υπουργείο Εθνικής Αμύνης και τα τρία Όπλα. Γιατί; Σας το είπα και χθες και το επαναλαμβάνω, η καθετοποιημένη δομή που είναι ικανή και αναγκαία συνθήκη για να μπορέσει να λειτουργήσει συντεταγμένα ένα Σώμα, έρχεται και τορπιλίζεται από αυτή, ακριβώς, την απόφαση.

Γιατί, ουσιαστικά, μπορεί ο οποιοσδήποτε, για τον οποιοδήποτε λόγο, ιδεολογικό, πολιτικό, συντεχνιακό, κομματικό, νομοθετικό ή πραγματική αδικία, να ξεπερνάει όλους τους ανωτέρους του μέσα στη Διοίκηση, σε μια Μονάδα και να πηγαίνει στον Αρχηγό. Θα ήθελα, λοιπόν, ξανά, για τα πρακτικά, τη θέση της ΠΟΜΕΝΣ. Σας Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ, κύριε Κικίλια. Τον λόγο έχει ο κ. Αρβανιτίδης, Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)

**ΓΕΩΡΓΙΟΣ ΑΡΒΑΝΙΤΙΔΗΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]:** Ευχαριστώ πολύ, κύριε Πρόεδρε. Έχω δύο ερωτήσεις στην ΠΟΜΕΝΣ που αφορούν δύο άρθρα του νομοσχεδίου, το άρθρο 5 και το άρθρο 15 και θα ήθελα να μου εκφράσετε τη θέση σας.

Καταρχήν, γιατί επιθυμείτε να αποσυνδεθεί η συμπλήρωση πλήρους συνταξιοδοτικού δικαιώματος στα 35 χρόνια υπηρεσίας από τα κοινωνικά κριτήρια, τις υπηρεσιακές ανάγκες, καθώς και την επαγγελματική επάρκεια του αιτούντος;

Επίσης, κύριε Ρώτα, γιατί επιθυμείτε να αποσυνδεθεί η κατάσταση των εκτός οργανικών θέσεων από τον ΕΜΘ, από την συμπλήρωση πλήρους συνταξιοδοτικού δικαιώματος; Ποιο είναι το πρόβλημα που εκτιμάται ότι δημιουργείται;

Όσον αφορά στο άρθρο 15, σχετικά με τα Γραφεία Νομικής Προστασίας των στελεχών, ποιο πιστεύετε ότι είναι το όφελος της νομοθέτησης ενός διακλαδικού Συνηγόρου του στρατιωτικού, που θα υπάγεται στον Υπουργό Εθνικής Άμυνας και θα έχει υποχρέωση αναφοράς απευθείας στον Υπουργό; Γιατί είστε αντίθετοι με τη θεσμοθέτηση ενός γραφείου νομικής προστασίας στελεχών; Ποιος είναι ο προβληματισμός σας; Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ, κύριε Αρβανιτίδη. Τον λόγο έχει ο κ. Κούζηλος, Ειδικός Αγορητής του Λαϊκού Συνδέσμου – Χρυσή Αυγή.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Ευχαριστώ πολύ, κύριε πρόεδρε. Η πρώτη ερώτηση απευθύνεται προς τον κ. Ντούβλη. Όπως είπατε κι εσείς, ξαφνικά είδαμε πολλές αλλαγές στο νομοσχέδιο από τη διαβούλευση. Μικρές μεν, αλλά αλλαγές. Γιατί δεν ενημερωθήκατε και γιατί δεν ζήτησαν τη γνώμη σας; Έχετε εσείς κάποια εξήγηση πάνω σε αυτό;

Η δεύτερη ερώτηση, που έχω να κάνω, είναι προς το νόμιμο θεσμικό όργανο των Ενόπλων Δυνάμεων, την ΠΟΜΕΝΣ, γιατί πρέπει να εφαρμόζουμε τον νόμο, τον νόμο που έφερε και ψήφισε ο ΣΥΡΙΖΑ, αυτή είναι η πραγματικότητα, άρα, ο νόμιμος εκπρόσωπος είναι η ΠΟΜΕΝΣ, άρα τις ερωτήσεις θα τις θέσω προς την ΠΟΜΕΝΣ.

Κύριε Ρώτα, έχουμε το γνωστό πρόβλημα ότι πριν τη διαβούλευση δεν ερωτηθήκατε για τίποτα, όπως το είπα και χθες, σχετικά με τα άρθρα 1 έως 5, 10,11 και 14. Πιστεύετε ότι οι νομοτεχνικές, που έχετε προτείνει, είναι εφικτές, ώστε μέχρι την Πέμπτη που θα έρθει το νομοσχέδιο στην Ολομέλεια, θα το διευκολύνουν; Θα βοηθήσουν και θα γίνουν δεκτές; Υπάρχουν κάποια προβλήματα, ώστε να το τρέξουμε όσο πιο γρήγορα γίνεται, για να γίνουν αυτές οι νομοτεχνικές βελτιώσεις;

Η δεύτερη ερώτησή μου, προς την ΠΟΜΕΝΣ, είναι για το άρθρο 15. Πιστεύετε ότι θα υπάρξει σοβαρό πρόβλημα σε σχέση με το Στρατιωτικό Ποινικό Κώδικα; Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Κανέλλη από το ΚΚΕ.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Δεν θα έπαιρνα τον λόγο, διότι αυτά που ακούστηκαν εδώ είναι εύγλωττα, έχουμε πάρει υπομνήματα όλοι μας, των περισσότερων, για να μην πω όλων.

Φωνάξαμε εχθές και όλους τους εκπροσώπους. Οφείλω να ομολογήσω ότι εκπλήσσομαι και μη νομίζετε ότι δεν ακούμε ακόμα και όταν βγαίνουμε έξω από την αίθουσα.

Εγώ θα αναφερθώ στον κ. Ρώτα. Αυτός αναφέρθηκε στην Κανέλλη. Για λόγους αβροφροσύνης να του επισημάνω γιατί είναι και τοποθέτηση. Οι πολιτικές τοποθετήσεις εδώ δεν παίρνουν και οφείλουν να μην παίρνουν προσωπικό χαρακτήρα. Αν δεν το ξέρατε, συμβαίνει ακόμα και στον Κανονισμό της Βουλής.

Το λέω αυτό, γιατί δεν παίρνω τον λόγο επί προσωπικού. Παίρνω τον λόγο επί πολιτικού. Εμένα, το δικό μου σχόλιο χθες, ήταν στην έναρξη του λόγου μου και σε μια παρέμβαση για τη δημιουργία σύμπνοιας εδώ στην Επιτροπή, έτσι ώστε να έρθουν όσο γίνεται περισσότεροι, όπως θα θυμάστε καλά χθες, σε βάρος του χρόνου και με συμπύκνωση της διαδικασίας και της δεύτερης ανάγνωσης, με τη μορφή ατύπως του επείγοντος, σε δύο συνεδριάσεις, την ίδια μέρα, για να μπορέσουμε να προχωρήσουμε και να έρθει στην Ολομέλεια την Πέμπτη.

Είπα ότι δεν είναι ούτε ο ρόλος μας ούτε η θέση μας ούτε η πολιτική μας τοποθέτηση να κάνουμε τον τροχονόμο ή τον διαιτητή, μάλιστα, χρησιμοποίησα τη λέξη «διαιτητή», ανάμεσα σε αντικρουόμενες ενώσεις στρατιωτικών.

Το «αντικρουόμενες» δεν είναι κάτι που το εφηύραμε εμείς, για να το πούμε. Όταν έχει ανοιχθεί ένας συνδικαλιστικός δρόμος και έχουν παρθεί κάποιες αποφάσεις και έχει αρχίσει και παράγεται συνδικαλιστικό έργο, επ’ ωφέλεια των Ενόπλων Δυνάμεων και μετά κάποιοι, που συστήνονται, αρχίζουν τις αγωγές και τις δίκες, αυτό είναι κάτι, το οποίο εσείς έχετε αποφασίσει να παίξετε εκτός Κοινοβουλίου και το έχετε αποφασίσει με τέτοιον τρόπο, που δεν επιτρέπει σε εσάς τους ίδιους να αποφύγετε την αντίφαση να μιλάτε για ενιαία συνδικαλιστική εκπροσώπηση.

Ενιαία συνδικαλιστική εκπροσώπηση δεν μπορεί να υπάρχει με αγωγές μεταξύ στρατιωτικών ενώσεων. Επομένως, προς τι η μομφή σε αυτό το επίπεδο, «είπε η Κανέλλη»; Αναφέρθηκα απλά και ωμά στην πραγματικότητα.

Επομένως, επί της ουσίας, επειδή ακούστηκαν κάποια πράγματα, τα οποία είναι από λογικά έως διορθωτικά, δεν θα μπω εγώ σε προθέσεις. Πολλές φορές σε μια νομοθέτηση, μια διατύπωση, επειδή υπάρχει η αυστηρότητα του στρατιωτικού λόγου και Κανονισμού και τήρησης των νόμων, εκ των πραγμάτων και ορθώς επισημάνθηκε από πολλούς εκ των φορέων σήμερα, που μίλησαν, θα παρακαλούσα τον κ. Υπουργό, ενόψει της Ολομέλειας και ενόψει της συζήτησης των άρθρων, δύο, τρία τέσσερα εύλογα πράγματα που ακούστηκαν εδώ και που πιθανότατα θα κάνετε δεκτά – θέλω να πιστεύω, γιατί είναι λογικά – διατυπώσεις, οι οποίες είναι είτε μικρές είτε σαφείς είτε αποστερούν από ανθρώπους δικαιώματα παράλογα, θα έλεγε κανένας. Αν κάποιος έχει την πρόθεση να τακτοποιήσει ζητήματα και για να αποφύγουμε την περιπτωσιολογία, αν είναι δυνατόν, μέχρι το πέρας της συνεδρίασης της απογευματινής – θα ήταν καλύτερα στην αρχή – να μας λέγατε, είτε με τη μορφή των φραστικών διατυπώσεων είτε με τη μορφή μικρών πραγμάτων, να μπορέσετε να μας ενημερώσετε, τι θα κάνετε περίπου δεκτό από αυτά, ώστε να τοποθετηθούμε επί των άρθρων με σαφήνεια.

Εφόσον βρίσκουμε οι περισσότεροι από μας εύλογα κάποια από αυτά, καλό θα ήταν να τοποθετηθούμε και να μην αναγκαστούμε στα άρθρα να πάρουμε διαφορετική θέση από αυτή, που θα επιθυμούσαμε στην Ολομέλεια, δίνοντας και λαβή σε κάποιους να λένε περίπου ό,τι θέλει ο καθένας. Δεν έχω ερώτηση και έχω καλυφθεί πλήρως και άλλωστε έχουμε μελετήσει αναλυτικότερα τα υπομνήματα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γεωργιάδης.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Αντιλαμβάνομαι πλήρως όσα είπε η κυρία Κανέλλη και σε ορισμένα έχει δίκιο – θέλω να είμαι δίκαιος – ότι δεν είναι ωραία η εικόνα των αγωγών μεταξύ στρατιωτικών, αλλά πάντα σε μια διένεξη κοιτάς ποιος την ξεκίνησε πρώτος και ποιος φταίει. Στην προκειμένη περίπτωση, έχουμε αποτέλεσμα δικαστηρίου για το ποιος φταίει. Έχουμε αυτούς που το δικαστήριο δικαίωσε και που το δικαστήριο καταδίκασε. Άρα δεν είναι όλοι το ίδιο σ' έναν καβγά, όταν υπάρχει δικαστική απόφαση, εκτός κι αν δεν έχουμε δικαστικές αποφάσεις.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν καταδίκασε...

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Με συγχωρείτε, κύριε Πρόεδρε, γιατί θέλετε πάντα, να με διακόπτετε; Αφού κάνουμε μια ωραία συνεδρίαση και μιλάω και πάρα πολύ ήρεμα. Θέλετε να εκνευριστώ και ν’ ανεβάσω τον τόνο της φωνής μου; Πάρα πολύ ήρεμα μιλάμε.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Εγώ μπορώ να σας διακόψω;

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Να με διακόψετε. Σ’ εσάς το επιτρέπω.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Εγώ νομιμοποιούμαι να τον διακόψω με την άδειά σας.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Έχετε και τη δικιά μου.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Όταν η συζήτηση γίνεται περί της προσκλήσεως προς ακρόαση φορέων, ουαί κι αλίμονο στη δικιά μας ιδεολογία, τουλάχιστον, κύριε Γεωργιάδη, εάν νομίζετε ότι θα κολακευτώ, επειδή μου δίνετε δίκιο...

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ: «**Εν μέρει» είπα.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** ... να ήταν η προηγούμενη δικαστική απόφαση με βάση την οποία επί διενέξεως νομιμοποιούμαστε ή μη νομιμοποιούμαστε ν’ ακροαστούμε φορείς. Έλεος!

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Λοιπόν, επανέρχομαι. Όταν είχε έρθει ο συνδικαλιστικός νόμος στην αίθουσα αυτή, επί υπουργίας Παναγιώτη Καμένου, ο τότε Εισηγητής μας, ο κ. Δαβάκης είχε, δυστυχώς, προβλέψει ότι αυτό θα οδηγηθεί σε πολλές ατέρμονες εμφύλιες συγκρούσεις των στρατιωτικών. Αυτό, το οποίο έθεσε η Νέα Δημοκρατία τότε στην Επιτροπή, έγινε στην πορεία πραγματικότητα.

Όμως, έχουμε ένα δικαστικό αποτέλεσμα. Χθες ο κ. Φίλης – και δεν το απάντησα εκείνη την ώρα, γιατί δεν το άκουσα καλά, το άκουσα μετά στο βίντεο – έφερε ως παράδειγμα, για ν’ αντιπαλέψει το επιχείρημά μου, ότι καλούμε στη Βουλή πρωτοβάθμια την ΕΣΗΕΑ και τις άλλες συνδικαλιστικές Ενώσεις των δημοσιογράφων. Προφανώς, ο κ. Φίλης ξέρει καλύτερα από μένα ότι η ΕΣΗΕΑ είναι των Αθηνών, είναι Ένωσης Συντακτών των Αθηνών. Άρα, είναι πάρα πολύ λογικό, όταν καλείς την Ένωση των Αθηνών – άρα Πρωτοβάθμιο Σωματείο – να καλείς και της Θεσσαλονίκης και της επαρχίας και οτιδήποτε άλλο.

Εδώ, δεν καλέσαμε των Αθηνών, καλέσαμε την Πανελλήνια Ομοσπονδία και ταυτόχρονα, καλέσαμε από κάτω τους διασπαστές, σύμφωνα με το δικαστήριο. Άρα, η Βουλή μας, δυστυχώς, συνέβαλε στο να διαιωνιστεί, κυρία Κανέλλη, και με τη δική σας ψήφο, αυτή η εικόνα της διασπάσεως, ενώ ο ρόλος μας θα έπρεπε να ήταν της ενότητας.

Ο νόμος ψηφίστηκε από την Κυβέρνηση. Δικός τους νόμος είναι. Ο δικός τους νόμος κρίθηκε στο δικαστήριο και με τον δικό τους νόμο δικαιώθηκε η ΠΟΜΕΝΣ. Εσείς, κύριοι συνάδελφοι του ΣΥΡΙΖΑ, θα έπρεπε να είστε οι πρώτοι, που θα υπερασπιζόσασταν την ΠΟΜΕΝΣ, ως το γέννημα του δικού σας νόμου. Απλώς, όμως, επειδή έτυχε να αποτύχει το δικό σας σχέδιο, που ήταν να κερδίσουν οι άλλοι, προσπαθείτε ενάντια στον δικό σας νόμο, να συνεχίσετε τη διένεξη.

Πάω τώρα στις ερωτήσεις. Άκουσα την κυρία Κανέλλη να λέει ότι οι στρατιωτικοί δεν πρέπει να μπλέκονται στα πολιτικά. Συμφωνώ.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Δεν είπα τέτοιο πράγμα.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Εντάξει, το λέω εγώ. Το αποσύρω.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Όχι, όχι.Δεν θα λέτε κάτι, θα δημιουργείτε εντυπώσεις και μετά θα το αποσύρετε. Το ξέρω το παιχνίδι καλύτερα από σας.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Το αποσύρω, το αποσύρω.Διαγράψτε το. Θα με αφήσετε να μιλήσω τώρα;

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Υπό τον όρο ότι δεν θα φτιάχνετε εντυπώσεις και θα τις αποσύρετε. Παιχνιδάκια σε δικαστικές αίθουσες και πανέλια, όχι στο Κοινοβούλιο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συνεχίστε, κύριε Γεωργιάδη.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Κύριε Κουτρουφίνη, σε δύο αναρτήσεις σας στο διαδίκτυο αναφέρετε: «η Χούντα δεν έπεσε το 1973, ψωμί, παιδεία, ελευθερία». Ήθελα να σας ρωτήσω, ποιοι εκπροσωπούν τη Χούντα σήμερα κι εάν βάσει του νομοσχεδίου και των νομικών γραφείων σας έχει καλέσει ποτέ κάποιος ανώτερός σας, να εξηγήσετε εσείς που φοράτε τη στολή των Ενόπλων Δυνάμεων της Ελληνικής Δημοκρατίας, τι ακριβώς εννοείτε, λέγοντας ότι «έχουμε ακόμα Χούντα». Το ξαναλέω, μιλάμε για ένα νομοσχέδιο, που αναφέρεται σε γραφεία νομικής υποστήριξης, όπου θα ελέγχουμε τις δράσεις των στρατιωτικών.

Ερωτώ συγκεκριμένα, φοράτε στολή και γράφετε «η χούντα δεν έπεσε το ΄73». Ποιος είναι η χούντα σήμερα; Γι' αυτό το θέμα σας έχει καλέσει οποιοσδήποτε ανώτερός σας ή ο κ. Υπουργός, που φαντάζομαι ότι θα τον ενδιαφέρει, αν τον θεωρεί ένας που φέρει τη στολή του Έλληνα στρατιωτικού, «χούντα».

Έχω μία ερώτηση για τον κ. Ντίγκο. Κύριε Ντίγκε, συμμετείχατε στην ΠΟΕΣ των Αθηνών, ενώ, ταυτόχρονα, συμμετείχατε και στην τριμελή προσωρινή Διοικούσα Επιτροπή της ΠΟΕΣ του Ρέντη. Είναι νόμιμο αυτό βάση του νόμου; Στο Ειρηνοδικείο, που πήγατε, αναφέρατε ότι συμμετείχατε ταυτόχρονα σε δύο Ομοσπονδίες;

Δεύτερη ερώτηση που αφορά στον κ. Ντίγκο. Είχατε τη γραπτή συναίνεση και την υπογραφή και των 56 συμμετεχόντων στο Συνέδριο της Καστοριάς, αφού τους είχατε προηγουμένως ενημερώσει ότι η δημιουργία τρίτης Ομοσπονδίας είχε κριθεί παράνομη; Γνώριζαν και οι 56 ότι υπογράφοντας παραβίαζαν τον νόμο;

Τέλος, έχω μία ερώτηση προς τον κ. Ρώτα της ΠΟΜΕΝΣ. Κύριε Πρόεδρε, αναφέρατε ότι ο κ. Υπουργός δεν είχε καμία επικοινωνία με την ΠΟΜΕΝΣ για τη συζήτηση του υπό κατάθεση νομοσχεδίου. Πού αποδίδετε την έλλειψη επικοινωνίας, δεδομένου ότι εσείς είστε η μοναδική αναγνωρισμένη Ομοσπονδία;

Επίσης, αναφέρατε ότι αφαίρεσαν τους εκπροσώπους της ΠΟΜΕΝΣ, δηλαδή, της μοναδικής αναγνωρισμένης Ομοσπονδίας, από το Γραφείο των Μεταθέσεων. Γιατί πιστεύετε ότι συνέβη αυτό; Θέλω να υπενθυμίσω στους κυρίους συναδέλφους, ότι σε αυτή τη Βουλή ο προκάτοχος, ο κ. Καμμένος, διαφήμιζε ως μεγάλο διαρθρωτικό μέτρο διαφάνειας στις μεταθέσεις των Ενόπλων Δυνάμεων, που είχε υποστηρίξει και ο Βίτσας ενθέρμως, την παρουσία των συνδικαλιστικών εκπροσώπων στις μεταθέσεις.

Θα ήθελα, λοιπόν, να ρωτήσω, κύριε Πρόεδρε, πού αποδίδετε ότι ξαφνικά η Κυβέρνηση, που ως διαφάνεια παρουσίαζε την παρουσία των συνδικαλιστών στις μεταθέσεις, τώρα αποφάσισε να αφαιρέσει τους συνδικαλιστές από τις μεταθέσεις;

Μια τρίτη και τελευταία ερώτηση, κύριε Πρόεδρε της ΠΟΜΕΝΣ. Είπατε ότι είστε αντίθετοι με τα Γραφεία Νομικής Υποστήριξης, που υπάγονται στον Αρχηγό και θα ήσασταν αντίθετοι, ακόμη και αν υπάγονταν στον κ. Υπουργό. Ποιες είναι οι ανησυχίες σας για την επίπτωση στο ηθικό, την πειθαρχία και τη διάρθρωση των Ενόπλων Δυνάμεων από τη δημιουργία αυτού του Γραφείου Νομικής Υποστήριξης; Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σε ό,τι αφορά στην ερώτηση που έχει να κάνει με τον κ. Κουτρουφίνη, θέλω να πω ότι εδώ δεν κάνουμε δίκη χαρακτήρων ούτε δίνουμε πιστοποιητικά κοινωνικών φρονημάτων. Το τι γράφει ο κ. Κουτρουφίνης στο Facebook, αυτό δεν είναι θέμα της Επιτροπής. Εγώ θα του δώσω τον λόγο, αλλά δεν είναι αντικείμενο αυτής της Επιτροπής. Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Θα ήθελα να θέσω μία ερώτηση στον κ. Καρατζά. Μιλάμε για τους αντιρρησίες συνείδησης, που, όντως, είναι μία μεν μικρή ευάριθμη ομάδα, αλλά δεν παύει να είναι άνθρωποι, που διαπνέονται από κάποιες πεποιθήσεις φιλοσοφικές ή κοινωνιολογικές ή πολιτικές. Αυτούς τους ανθρώπους νομίζετε ότι είναι επαρκές να τους κρίνουν μόνο ψυχολόγοι; Αν, δηλαδή, μπορούν να κάνουν σταδιοδρομία και αν μπορούν να υπηρετήσουν τις Ένοπλες Δυνάμεις;

Δηλαδή, άνθρωποι και επιστήμονες με κύρος του ακαδημαϊκού δασκάλου, που έχουν διακριθεί και έχουν ειδικότητα στη φιλοσοφία, στις κοινωνικές και πολιτικές δυνάμεις, τους θεωρείτε επαρκείς, για να κρίνουν αυτούς τους ανθρώπους, που λένε ότι «δεν μπορώ να υπηρετήσω, γιατί διαπνέομαι από την α΄ ή την β΄ ιδέα;

Εν πάση περιπτώσει, τους θεωρείτε λιγότερο πατριώτες αυτούς τους ανθρώπους, επειδή δεν θα φορέσουν το εθνόσημο, ενώ ζουν σ' αυτή την Πατρίδα, την υπερασπίζονται με κάθε τρόπο, εργάζονται, διαπνέονται από τα πατριωτικά αισθήματα, τα οποία δεν είναι εχθρικά προς τον οποιονδήποτε άλλο, που δεν μας ενοχλεί, αλλά βγάζουν πηγαία αυτό, το οποίο πιστεύουν και αυτό, που μπορούν να πράξουν και αυτό, που μπορούν να σηκώσουν στους ώμους τους. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ)**: Θέλω να κάνω μια παρέμβαση 30 δευτερολέπτων, επιτρέψτε μου. Διατυπώθηκαν εδώ ερωτήσεις, συγκεκριμένα από τον κ. Γεωργιάδη, οι οποίες ενέχουν τον χαρακτήρα ανάκρισης των στρατιωτικών. Το είπατε και συναινώ.

Σας παρακαλώ πολύ, όμως, να καταγραφεί το εξής. Εδώ, στο Κοινοβούλιο μπορεί να συζητήσουμε για τους αντιρρησίες συνείδησης, για τα συνταξιοδοτικά, για τα εξοπλιστικά και ό,τι άλλο θέλετε. Ακόμα και κατά λάθος να είναι η διατύπωση της ερώτησης, δεν επιτρέπεται να ακούγεται στο Κοινοβούλιο και δεν θα γίνουμε ανακριτές και κριτές της ελευθερίας έκφρασης πολιτικής τοποθέτησης και βούλησης των στρατιωτικών, εκτός και εντός των καθηκόντων τους, για τα οποία θα κρίνονται εντός και εκτός των καθηκόντων τους.

Επειδή αυτό ξεκίνησε πάνω στο διάλογο, στον οποίο εμπλακήκαμε, σας παρακαλώ πολύ να θεωρήσετε αυτή καταληκτική δήλωση. Δεν θέλω να μπω σε τέτοιου είδους διάλογο, να ανακρίνω ανθρώπους, που ήρθαν να συνεισφέρουν στο αίτημά τους.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ως Πρόεδρος, έκρινα ότι κάποιες ερωτήσεις δεν ήταν πρέπουσες, για αυτό, το οποίο συζητάμε σήμερα.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Με συγχωρείτε, κύριε Πρόεδρε, πρέπει να μου δώσετε τον λόγο επί προσωπικού.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Δεν σας συγχωρώ, κύριε Γεωργιάδη.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Αφού απευθύνθηκε σε εμένα η κυρία Κανέλλη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Δεν υπάρχει κανένα προσωπικό.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Κύριε Πρόεδρε, αναφέρθηκε ονομαστικά σε εμένα και εκ του Κανονισμού είστε υποχρεωμένος να μου δώσετε τον λόγο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Δεν σας τον δίνω. Να μου κάνετε πρόταση μομφής.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Χούντα έχουμε εδώ; Συγνώμη, κύριε Πρόεδρε, εδώ έχετε Κανονισμό που δεν εφαρμόζεται.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Δεν εφαρμόζω τον Κανονισμό.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Δεν εφαρμόζετε τον Κανονισμό; Μα τι λέτε; Είστε με τα καλά σας; Ποιος είστε, ο Καίσαρας;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Δεν είναι θέμα Κανονισμού.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ)**: Δεν έχει καμία σχέση ο Κανονισμός. Δεν απευθύνθηκα σε εσένα.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Είπατε ονομαστικά το όνομά μου, κυρία μου. Θα μου δώσετε για ένα λεπτό τον λόγο.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ)**: Δεν ακούς καλά. Είπα στα πλαίσια του διαλόγου μαζί σου. Εκτός εάν είσαι φάντασμα.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Ακούστηκε το όνομά μου και ζητώ τον λόγο επί προσωπικού. Κύριε Πρόεδρε, σας παρακαλώ.

**ΛΙΑΝΑ ΚΑΝΕΛΛΗ**: Διατύπωσα πολιτική θέση, όχι προσωπική. Δεν καταδέχομαι να διατυπώσω προσωπική θέση για ένα τέτοιο μείζον ζήτημα ελευθερίας λόγου και σκέψης. Είναι πολιτική θέση, δεν είναι προσωπική. Δεν είναι απάντηση στον κ. προλαλήσαντα.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ**: Συγνώμη, η κυρία Κανέλλη θα μιλάει όποτε θέλει και εμένα δεν θα μου δώσετε τον λόγο. Έλα Χριστέ και Παναγία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Τον λόγο έχει ο κ. Καρατζάς, από τον οποίο ζητήθηκε να απαντήσει για θέματα των αντιρρησιών συνείδησης.

**ΓΕΩΡΓΙΟΣ ΚΑΡΑΤΖΑΣ (Εκπρόσωπος της Διεθνούς Αμνηστίας)**: Ευχαριστώ, κύριε Πρόεδρε. Καταρχάς, θα μου επιτρέψετε να σας ενημερώσω για κάτι, το οποίο με ενημέρωσαν κατά τη διάρκεια της συνεδρίασης από την Εθνική Επιτροπή για τα Δικαιώματα του Ανθρώπου, η οποία δεν παρευρίσκεται. Δεν ξέρω, αν είχε προσκληθεί ή όχι. Είχε κατατεθεί υπόμνημα εκ μέρους της ΕΕΔΑ – το λέω γιατί και η Διεθνής Αμνηστία ορίζει ένα μέλος στην ΕΕΔΑ – το οποίο έχει αναρτηθεί, πλέον, και στον ιστότοπο, οπότε μπορείτε να το βρείτε. Οι συστάσεις της Εθνικής Επιτροπής για τα Δικαιώματα του Ανθρώπου είναι παρεμφερείς με αυτές της Διεθνούς Αμνηστίας και το λέω αυτό, διότι αυτές οι συστάσεις δεν είναι της μιας οργάνωσης ή του ενός φορέα, είναι αυτές που πηγάζουν από το Διεθνές Δίκαιο Ανθρωπίνων Δικαιωμάτων.

Εδώ, θα προσπαθήσω να απαντήσω συνολικά στον κ. Καραγιαννίδη, στον κ. Κικίλια και στον κ. Γκιόλα, κυρίως, για το ζήτημα της Επιτροπής που εξετάζει τους αντιρρησίες συνείδησης και της διαδικασίας εξέτασης. Σαφώς γίνονται για λόγους ανεξαρτησίας και αμεροληψίας και σαφώς ο ρόλος των Ενόπλων Δυνάμεων είναι να υπερασπίζεται την πατρίδα και να φροντίζει την άμυνά της. Δεν είναι ο ρόλος των Ενόπλων Δυνάμεων να κρίνουν ποιος είναι ή δεν είναι αντιρρησίας συνείδησης.

Αυτές οι συστάσεις δεν είναι της Διεθνούς Αμνηστίας ή της ΕΕΔΑ. Απαριθμώ τους φορείς του ΟΗΕ. Επιτροπή Ανθρωπίνων Δικαιωμάτων του ΟΗΕ, Ειδικός Εισηγητής για την Ελευθερία Θρησκείας ή Πεποίθησης του ΟΗΕ και ο Επίτροπος για τα Ανθρώπινα Δικαιώματα του Συμβουλίου της Ευρώπης. Επίσης, είναι οι ίδιες θέσεις που έχει η Κοινοβουλευτική Συνέλευση του Συμβουλίου της Ευρώπης από το 1967. Δεν λέμε κάτι καινούργιο, είναι οι συστάσεις όλων των διεθνών φορέων. Η διαδικασία για την εξέταση των αντιρρησιών συνείδησης πρέπει να είναι ανεξάρτητη, χωρίς στρατιωτικούς.

Σε ό,τι αφορά στην ερώτηση του κ. Καραγιαννίδη. Σε επίπεδο Ευρωπαϊκής Ένωσης, σαφώς, δεν υπάρχει καμιά χώρα, που να μην αναγνωρίζει το δικαίωμα στην αντίρρηση συνείδησης. Σε επίπεδο Ευρώπης, με την έννοια του Συμβουλίου της Ευρώπης, εκεί ναι. Αν μου πείτε για την Τουρκία, σαφώς, εκεί υπάρχει πολύ μεγάλο πρόβλημα και δεν αναγνωρίζει αυτό το δικαίωμα. Σε επίπεδο Ευρωπαϊκής Ένωσης, όμως, δεν υπάρχουν τέτοια προβλήματα ή τόσο μεγάλα προβλήματα όσο υπάρχουν στην Ελλάδα.

Εμείς δεν μπαίνουμε στη διαδικασία για το αν θα είναι ψυχολόγοι ή κάτι άλλο. Αυτό που λέμε είναι ότι θα πρέπει να εφαρμόζεται η διαδικασία εκτός Υπουργείου Εθνικής Άμυνας, αμιγώς πολιτική, δηλαδή να μην είναι στρατιωτικοί, οι άνθρωποι αυτοί που συμμετέχουν στη σύνθεση της Επιτροπής. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ήμουν μέλος της Εθνικής Επιτροπής Δικαιωμάτων του Ανθρώπου έως και την αλλαγή της με την νέα θητεία που ξεκίνησε πριν από ένα μήνα και επιβεβαιώνω απολύτως αυτά που λέτε, ως κάποιος που έχει ασχοληθεί επανειλημμένως με τα ανθρώπινα δικαιώματα ότι αυτή είναι η θέση του Διεθνούς Δικαίου και των περισσότερων διεθνών Οργανώσεων, που ασχολούνται με αυτά τα θέματα. Ο κ. Ρώτας έχει λάβει τις περισσότερες ερωτήσεις. Έχετε τον λόγο.

**ΔΗΜΗΤΡΙΟΣ ΡΩΤΑΣ [Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)]:** Κύριε Πρόεδρε, πριν ξεκινήσω να απαντώ στις ερωτήσεις, στην αρχή είχατε αναφερθεί σε κάποιον συνάδελφο ότι είναι Πρόεδρος των Περιφερειακών Ενώσεων Στρατιωτικών. Αυτό από πού προκύπτει; Γιατί ο θεσμικός εκπρόσωπος είναι η Πανελλήνια Ομοσπονδία Ενώσεων Στρατιωτικών και κανένας άλλος εκπρόσωπος ενώσεων. Μια είναι η δευτεροβάθμια εκπροσώπηση, η ΠΟΜΕΝΣ. Τι εστί «Πρόεδρος Περιφερειακών Ενώσεων Στρατιωτικών»; Αυτό, πραγματικά, δεν μπορώ να το καταλάβω, δεν γνωρίζω, αν υπάρχει κάπου και δεν το ξέρουμε εμείς.

Όσον αφορά τώρα στα Γραφεία Νομικής Προστασίας των Στρατιωτικών, τα υπαγόμενα στον αντίστοιχο Αρχηγό του Γενικού Επιτελείου. Αυτά είναι δυνατόν να επηρεάζονται κατά το έργο τους με σκοπούς, οι οποίοι θα δύνανται να καλύπτουν τις οικείες παρατυπίες και όχι να προστατεύσουν τον προσφεύγοντα. Άρα, γι' αυτό είμαστε και κάθετα αντίθετοι στη δημιουργία αυτών των Γραφείων.

Όσον αφορά στους Εθελοντές Μακράς Θητείας σε κατάσταση εκτός οργανικών θέσεων. Θεωρούμε ότι η συμπλήρωση 35 ετών υπηρεσίας για τους Εθελοντές Μακράς Θητείας τους παρέχει τη δυνατότητα για πλήρες συνταξιοδοτικό δικαίωμα. Όταν τίθενται κοινωνικά κριτήρια και υπηρεσιακές ανάγκες ως προϋπόθεση για την εξέταση του αιτήματος ενός Εθελοντή Μακράς Θητείας για τη συνέχιση της παραμονής του στις Ένοπλες Δυνάμεις, τότε καταστρατηγείται ο ως άνω σκοπός, που είναι το πλήρες συνταξιοδοτικό δικαίωμα και δίνεται η δυνατότητα στα κατά Κλάδους Συμβούλια να οδηγήσουν στην έξοδο του στελέχους από τις Ένοπλες Δυνάμεις. Άρα, θεωρούμε ότι θα πρέπει να φύγει αυτή η διάταξη για τους ΕΜΘ, γιατί εκτός οργανικών θέσεων τίθενται συνάδελφοι, οι οποίοι έχουν συμπληρώσει 35 χρόνια πραγματικής στρατιωτικής υπηρεσίας και όχι μικρότερης. Άρα, θα πρέπει να αφαιρεθεί αυτή η διάταξη για τους ΕΜΘ.

Απαντώ στην πρόβλεψη κατάργησής μας από τα Συμβούλια Μεταθέσεων. Είμαστε πεπεισμένοι ότι η συμμετοχή μας στα Συμβούλια Μεταθέσεων διασφαλίζει την αξιοκρατία στις Ένοπλες Δυνάμεις. Έστω και από τη θέση του παρατηρητή, χωρίς δικαίωμα ψήφου, μπορούμε δια της παρουσίας μας να διασφαλίσουμε το αδιάβλητο των διαδικασιών, που αφορούν στις μεταθέσεις των στρατιωτικών και των συναδέλφων μας. Η ξαφνική μας αποβολή από τα εν λόγω Συμβούλια, ενδεχομένως, να υποκρύπτει υστεροβουλίες, τις οποίες το αρμόδιο Υπουργείο μπορεί και πρέπει να απαντήσει. Εμείς είμαστε αντίθετοι και θα πρέπει να εφαρμοστούν, όπως εφαρμόζονται και στα Σώματα Ασφαλείας.

Κάτι ακούστηκε, ότι έχουμε προκαλέσει δικαστήρια και αγωγές συναδέλφων κ.λπ.. Για τα όσα αδιανόητα έχουν γίνει στο χώρο των Ενόπλων Δυνάμεων και της θεσμικής εκπροσώπησης στρατιωτικών τα τελευταία δύο έτη, η Ομοσπονδία μας απευθύνθηκε στις δικαστικές αρχές και μέχρι στιγμής σε όλα τα ζητήματα έχει πλήρως δικαιωθεί. Το ερώτημα δεν είναι αν ασκούνται αγωγές κατά των συναδέλφων, τις αγωγές αυτές θα τις κρίνει η δικαιοσύνη. Το ερώτημα είναι γιατί για όλες αυτές τις ενέργειες, που καταδεικνύουμε στις αγωγές και οι οποίες έχουν ήδη κριθεί παράνομες και με αφορμή άλλες δίκες, ποια μέτρα έχει λάβει η ηγεσία; Δυστυχώς, κανένα, διότι το δικαίωμα του συνδικαλίζεσθαι, δεν σημαίνει δικαίωμα στη συνεχή παρανομία. Κάποια στιγμή πρέπει να μπει ένα τέλος στις συστηματικές μεθοδεύσεις μιας μικρής ομάδας στρατιωτικών, που επιδιώκει την πλήρη αποδιοργάνωση και «μπαχαλοποίηση» των Ενόπλων Δυνάμεων.

Επίσης, μίλησα για την α λα καρτ πολιτική στα θέματα της θεσμικής εκπροσώπησης και το κάνω σαφές. Εάν δεν κέρδιζε η ΠΟΜΕΝΣ το Εφετείο, όπως έγινε σήμερα, θα είχε λυθεί το θέμα της θεσμικής εκπροσώπησης;

**ΑΘΑΝΑΣΙΟΣ ΔΑΒΑΚΗΣ:** Κύριε Ρώτα, μπορείτε να επαναλάβετε την τελευταία σας πρόταση;

Επαναλαμβάνω. Κάποια στιγμή, πρέπει να μπει ένα τέλος στις συστηματικές μεθοδεύσεις μιας μικρής ομάδας στρατιωτικών, που επιδιώκει την πλήρη αποδιοργάνωση και την «μπαχαλοποίηση» στις Ένοπλες Δυνάμεις, με ενέργειες οι οποίες δημιουργούν πρόβλημα. Διχάζουν. Αν δεν κέρδιζε η ΠΟΜΕΝΣ στο Εφετείο, σήμερα θα είχε λυθεί το θέμα της εκπροσώπησης; Εγώ πιστεύω, ναι. Θα παρέμεναν οι παρατηρητές στα Συμβούλια Μεταθέσεων;

Κύριε Αναπληρωτά, δώστε ένα τέλος στο διχασμό στις Ένοπλες Δυνάμεις. Αναγνωρίστε την ΠΟΜΕΝΣ και ενισχύστε την διοικητική της υπαγωγή και την πρόβλεψή της να είναι στα Συμβούλια Μεταθέσεων, όπως συμβαίνει και στα Σώματα Ασφαλείας. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ, τον κ. Ρώτα. Μετά την απάντηση του κ. Ρώτα, λήγει η συνεδρίαση, δεν έχουμε άλλες ερωτήσεις αυτή τη στιγμή.

Επομένως, όλα τα θέματα, τα οποία έχουν ανακύψει, θα έχουμε αρκετή ώρα το απόγευμα στις 14.00΄ όπου θα ξεκινήσουμε, να τα συζητήσουμε στην κατ’ άρθρον συζήτηση και την β΄ ανάγνωση. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Δέδες Ιωάννης, Δουζίνας Κωνσταντίνος, Καββαδία Ιωαννέτα, Καραγιαννίδης Χρήστος, Μουσταφά Μουσταφά, Μπαλλής Συμεών, Σταματάκη Ελένη, Γκιόλας Ιωάννης, Τριανταφύλλου Μαρία, Φίλης Νικόλαος, Σπυρίδων Άδωνις Γεωργιάδης, Δαβάκης Αθανάσιος, Δημοσχάκης Αναστάσιος, Κικίλιας Βασίλειος, Αρβανιτίδης Γεώργιος, Κούζηλος Νικόλαος, Κανέλλη Λιάνα και Μαυρωτάς Γεώργιος.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**